title: League of Legends

text: Jokaisesta ottelusta pelaajat ansaitsevat kokemuspisteitä, joita pelaaja tarvitsee uuden tason saavuttamiseen. Uuden tason saavutettuaan pelaaja saa erilaisia palkintoja ja essenceä, jota voi käyttää esimerkiksi hahmojen ostamiseen. Peliin voi käyttää myös oikeaa valuuttaa, jolla voi myös ostaa hahmoja tai niitä koristavia ulkoasuja.


title: League of Legends

text: Vuonna 2012 peliin julkaistiin uusi pelimuoto, jossa haetaan intensiivisempää ja nopeampaa ottelua normaaliotteluun verrattuna. Karttana toimii sama kuin pelin tutoriaalissa, jossa opetetaan pelin perusmekaniikat. Pelimuodossa kaikki pelaajat ottelevat yhdellä suoralla kaistaleella, joiden molemmissa päissä ovat Nexukset. Alussa pelaajat ovat tasolla 3 ja saavat 1400 kultaa. Pelistä erikoisen tekee se, ettei tukikohtaan voi palata "recall"-komennolla eikä kaupasta voi ostaa mitään tukikohdasta poistuttuaan. Myös tiettyjä tavaroita on poistettu kaupasta. Keväällä 2013 karttaa muutettiin Lissandra-hahmon julkaisun myötä. Nimi muutettiin Howling Abyssiksi ja uusi pelimuoto ARAM (lyhenne "all random, all mid") julkaistiin. ARAM:ssa pelaajien hahmot valitaan satunnaisesti, mutta pelaaja voi halutessaan arpoa hahmon uudestaan korkeintaan kaksi kertaa. Pelaaja voi vaihtaa hahmoaan myös muiden pelaajien kanssa.


title: League of Legends

text: Lokakuussa 2012 pelin pienempi pelikenttä, Twisted Treeline, koki suuria muutoksia, kun uusia esineitä lisättiin, maastoa muutettiin huomattavasti, viidakon neutraaleja hirviöitä muutettiin, vanhan lohikäärmeen tilalle tuli uusi ja suurempi neutraali hirviö ja viidakkoon lisättiin kaksi alttaria, jotka pelaajien valloitettua antavat parannuksia, kuten lisää vahinkoa ja lisää kultaa tapoista, ja pelikenttään lisättiin tuki tekoälypelaajille. Twisted Treelineä voi pelata normal- ja joukkueiden ranked-pelimuodoissa.


title: League of Legends

text: "League of Legendsiin" julkaistiin vuonna 2013 uusi pelimuoto Dominion. Dominion on muodoltaan pyöreä kenttä ja poikkeaa pelityyliltään huomattavasti tavallisesta pelistä. Dominionissa on viisi turretia control pointeina, joita joukkueet yrittävät saada haltuunsa. Joukkue, jonka hallinnassa on vähemmän turretteja, menettää Nexuksen elämäpisteitä vastapuolen hallitsemien turrettien määrän mukaisesti. Vastustajan Nexus menettää elämäpisteitä myös tapettaessa vastustajia, tosin häviävän vähän. Myös jotkin esineet ja kyvyt on muokattu Dominionia varten.


title: League of Legends

text: Riot Games poisti Dominion-pelimuodon helmikuussa 2016 sen vähäisen pelaajamäärän vuoksi.


title: League of Legends

text: Pelaajat voivat pelata "ranked"-pelejä, jotka määrittävät pelaajan "rankingin" eli tason. Taso määräytyy pelaajan mmr-luvulla ("Match Making Rating"), joka perustuu elo-lukuun. Luku määrittää pelaajan sijoittumisen eri liigoihin, jotka ovat (paremmuusjärjestyksessä) Bronze, Silver, Gold, Platinum, Diamond, Master ja Challenger. Kaikki liigat on jaettu viiteen divisioonaan, paitsi Master ja Challenger, jotka sisältävät vain yhden divisioonan. Pelaaja nousee divisioonissa voittamalla karsinnan, joka pelataan paras kolmesta -menetelmällä. Liigan korkeimmasta divisioonasta voi nousta korkeampaan liigaan voittamalla paras viidestä -menetelmällä pelattavan karsinnan.


title: Kari Ala-Pöllänen

text: Kari Juhani Ala-Pöllänen (s. 25. elokuuta 1940 Mikkeli) on suomalainen kuoronjohtaja ja musiikkipedagogi.


title: Kari Ala-Pöllänen

text: Ala-Pöllänen valmistui opettajaksi Jyväskylän kasvatusopillisesta korkeakoulusta vuonna 1963 ja työskenteli musiikinopettajana Kiuruvedellä ja Jyväskylässä. Hänet tunnetaan erityisesti Tapiolan kuoron pitkäaikaisena johtajana (1994–2008), mutta hän johti myös Vox Aurea -kuoroa (1978–1994), Mieskuoro Sirkkoja (1986–1994) ja Suomi 75 -nuorisokuoroa (1992). Tapiolan kuoro teki Ala-Pölläsen johtajakaudella yhdeksän levytystä ja sai Unescon esittävän taiteen palkinnon (1996).


title: Kari Ala-Pöllänen

text: Ala-Pöllänen sai Pro Finlandia -mitalin vuonna 2009. Vuonna 1995 Suomen Kuoronjohtajayhdistys palkitsi hänet Vuoden kuoronjohtajana.


title: Last Girl on Earth Tour

text: Last Girl on Earth Tour oli Rihannan neljännen studioalbumin "Rated R":n konserttikiertue. Kiertue käytiin vuosina 2010–2011 ja kiertuemaiksi valittiin ainakin Intia, Venäjä, Norja, Espanja, Malta, Latvia ja Saksa.


title: Unforgiven (2006)

text: Unforgiven (2006) oli pay-per-view (PPV) -showpainitapahtuma, jonka tuotti World Wrestling Entertainment (WWE). Se järjestettiin 17. syyskuuta, 2006 Air Canada Centrellä Torontossa, Ontariossa. Se oli kahdeksas vuosittainen Unforgiven -tapahtuma ja siellä esiinyi painijoita RAW brändistä.


title: Unforgiven (2006)

text: Pääfeudi Unforgiveniin oli Edgen ja John Cenan välillä WWE -mestaruudesta. Edge ja Cena olivat joennen tapahtumaa otelleet kahdesti ja molemmat voittivat kerran toisensa. Cena voitti Edgen Saturday Night's Main Eventissä diskauksella ja Edge voitti Cenan SummerSlamissa ja säilytti mestaruuden. 21. elokuuta, 2006 RAW'ssa, Lita, Edgen tyttöystävä, heitti Cenan valmistaman vyön (minkä pyörivänä levynä oli WWE:n logo) Long Island Soundiin. Tämän jälkeen, Edge julisti sen olevan Cenan uran loppu. Edge julisti uuden version vyöstä, missä oli pyörivänä levynä "Rated-R Superstar" logo. Myöhemmin illalla, Edgellä oli ottelu paluuta tekevää Jeff Hardya vastaan, mutta ottelu päättyi ei-tulokseen, kun Cena sekaantui otteluun hyökkäämällä Edgen kimpuun. Ottelun jälkeen Edge ja Cena taistelivat ulkona ja Cena heitti Edgen Long Island Soundiin. 28. elokuuta, RAW'ssa, Edge vaati Shane McMahonia, joka johti tuona iltana RAW'ta, erottamaan Cenan, hänen edellis viikon teon vuoksi. Cena kuitenkin keskeytti ja kertoi Edgelle, jos hän saisi mahdollisuuden WWE -mestaruudesta ja häviäisi, hän allekirjoittaisi sopimuksen SmackDown!:in kanssa ja lähtisi Edgen elämästä. Edge suostui, mutta vaati, että hän päättä missä, milloin ja mikä ottelu tyyppi se tulisi olla. Kun Cena oli voittanut Chris Mastersin, Edge löi Cenaa tuolilla, tikapuulla ja heitti hänet pöydän läpi. Hyökkäyksen jälkeen, Edge kertoi, että ottelu tulisi olla Tables, Ladders, Chairs ottelu Unforgivenissä Torontossa, Edgen kotikaupungissa.


title: Unforgiven (2006)

text: Toinen pääottelu tapahtumaan oli D-Generation X:n (Shawn Michaels ja Triple H) ja McMahonien (Vince ja Shane) ja The Big Show'n välillä Hell in a Cell ottelussa. SummerSlamissa, DX voitti McMahonit joukkue ottelussa. 21. elokuuta, 2006, RAW'ssa, DX vandalisoi WWE:n päämajan, Vincen yksityisen lentokoneen ja limusiinin. 28. elokuuta, RAW'ssa, 3 vs. 2 Handicap ottelun jälkeen McMahonit hyökkäsivät raa'asti DX:n kimppuun. McMahonien avuksi tuli The Big Show pieksämään DX:n. Hyökkäyksen jälkeen, Vince määräsi ottelun, missä DX kohtaisi Vince, Shanen ja Big Show’n 3 vs. 2 Handicap Hell in a Cell ottelussa Unforgivenissä.


title: Svetlana Ulmasova

text: Svetlana Ulmasova (4. helmikuuta 1953 – 6. huhtikuuta 2009) oli Neuvostoliittoa edustanut yleisurheilija, joka kilpaili kestävyys-, maasto- ja keskimatkojen juoksussa. Hän voitti EM-kultaa 3 000 metrillä vuosina 1978 ja 1982. Ulmasova piti hallussaan matkan maailmanennätystä vuosina 1982–1984 ajallaan 8.26,78. Hän menestyi myös maastojuoksussa, jossa hän voitti viisi mitalia MM-kisojen joukkuekilpailuista vuosina 1978–1987.


title: Svetlana Ulmasova

text: Ulmasova voitti yhteensä 13 maansa mestaruutta, joista neljä tuli ulkoradoilta, kaksi sisäradoilta, viisi maastojuoksusta ja kaksi maan talvimestaruuskisoista.


title: Svetlana Ulmasova

text: "Lähde: IAAF"


title: Orca Inlet

text: Orca Inlet on merensalmi eteläisessä Alaskassa, Prince William Soundin itäosassa. Noin 26 kilometriä pitkä ja enimmillään 4,8 kilometriä leveä salmi sijaitsee Hawkins Islandin ja sen itäpuolisen mantereen välissä. Salmi yhdistää toisiinsa Alaskanlahden etelässä ja vuonomaisen Orca Bay -lahden koillisessa, joka kuuluu Prince William Soundiin. Salmen rannalla sijaitsee noin 2 500 asukkaan Cordovan kaupunki.


title: This Note’s for You

text: This Note’s for You on kitaristi, laulaja ja lauluntekijä Neil Youngin ja hänen The Bluenotes -yhtyeensä studioalbumi vuodelta 1988. Yhtye luonnehtii musiikkiaan power swingiksi. Levyn on julkaissut Reprise Records. Tuottajina ovat nimen "The Volume Dealers" alla toimineet Young ja Niko Bolas. Bolas on toiminut myös äänittäjänä ja miksaajana.


title: This Note’s for You

text: Levytystä on johtanut Elliot Roberts apunaan Ben Keith, Tim Mulligan ja Frank (Pancho) Sampedro. Albumi on äänitetty Record Plantin rekalla ja äänityspaikat ovat olleet Studio Instrument Rentalsin lava 6 Los Angelesissa, The Omni Kalifornian Oaklandissa ja Redwood Digital San Franciscossa. Albumipakkauksen on suunnitellut Glenn Parsons Design. Kannen valokuvan on ottanut Bob Scott.


title: This Note’s for You

text: Sivu 1Sivu 2Kaikki kappaleet ovat Neil Youngin tekemiä. Kappaleella "Coupe de Ville" trumpettia soittaa Bray ja kappaleella "Can't Believe Your Lyin'" Fumo. Kappaleella "One Thing" vierailevat rumpali Ralph Molina, basisti George Whitsell ja tamburiinia soittava Steve Onuska.


title: Ekologinen kommunikaatio

text: Ekologinen kommunikaatio () on saksalaisen sosiologin ja yhteiskuntateoreetikon Niklas Luhmannin vuonna 1986 ilmestynyt kirja. Teos on ilmestynyt suomeksi vuonna 2004 Gaudeamuksen kustantamana. Sen ovat suomentaneet Sam Krause ja Seppo Raiski.


title: Ekologinen kommunikaatio

text: Teoksen aiheena on yhteiskunnan mahdollisuudet torjua ympäristöuhkia. ”Ekologisella kommunikaatiolla” Luhmann tarkoittaa ympäristöongelmien muuntamista yhteiskunnan eri osien käyttämälle kielelle.


title: Ekologinen kommunikaatio

text: Teoksessa Luhmann esittelee yhteiskuntakäsityksensä ja erittelee tämän pohjalta yhteiskunnan eri osia: taloutta, oikeutta, tiedettä, politiikkaa, uskontoa ja kasvatusta. Lopuksi Luhmann käsittelee ympäristöuhkien haastetta yhteiskunnalle ja ottaa muun muassa kantaa ympäristöetiikkaan.


title: Hindulais-buddhalainen kuningaskunta

text: Hindulais-buddhalainen kuningaskunta on nimitys, jota käytetään Kaakkois-Aasiassa noin ajanlaskun ensimmäisiltä vuosisadoilta 1500-luvulle asti sijainneista kuningaskunnista. Tyypillistä niille oli buddhalaisuus tai hindulaisuus uskontona sekä intialaisen kulttuurin vahva vaikutus.


title: Hindulais-buddhalainen kuningaskunta

text: Käsitteen otti käyttöön ranskalainen historioitsija George Cœdès vuoden 1944 teoksessa "Histoire ancienne des états hindouisés d’Extrême-Orient", joka oli ensimmäinen kokonaisvaltainen esitys Kaakkois-Aasian historiasta 1500-luvulle asti. Teos on edelleen alansa perusteos. Suomenkielisen termin otti käyttöön Marja-Leena Heikkilä-Horn teoksessa "Kaakkois-Aasia eilen ja tänään" (1990, uusi laitos "Kaakkois-Aasia. Historia ja kulttuurit" Jukka O. Miettisen kanssa 2000).


title: Ajayi Agbebaku

text: Ajayi Agbebaku (s. 12. kesäkuuta 1955) on nigerialainen entinen yleisurheilija, joka kilpaili kolmiloikassa ja pituushypyssä. Hän voitti kolmiloikassa pronssia MM-kisoista 1983 ja kultaa saman vuoden universiadeista. Agbebaku menestyi myös Afrikan-mestaruuskilpailuissa, joissa hän voitti vuonna 1979 kultaa sekä kolmiloikasta että pituushypystä ja sai hopeaa kolmiloikasta vuonna 1984. Hän osallistui olympialaisiin kerran, vuonna 1984. Tuolloin hän sijoittui kolmiloikassa seitsemänneksi tuloksellaan 16,67 metriä.


title: Ajayi Agbebaku

text: Agbebaku voitti maansa mestaruuden kerran, kolmiloikassa vuonna 1986. Hän pitää hallussaan lajin Nigerian-ennätystä tuloksellaan 17,26. Agbebaku on myös kolmiloikan sisäratojen Afrikan-ennätyksen haltija. Hänen vuonna 1982 hypätty tuloksensa 17,00 on nykyisistä ennätyksistä vanhin.


title: Anna Kuoppamäki

text: Anna Mirjami Kuoppamäki (s. 14. huhtikuuta 1963) on suomalainen musiikkikasvattaja, musiikkikasvatuksen tutkija, säveltäjä, sanoittaja ja sovittaja, joka vaikutti myös yhtyeessä Wilma. Hän toimii nykyään (2018) Länsihelsingin musiikkiopiston lehtorina.


title: Anna Kuoppamäki

text: Anna on ollut ääninäyttelijänä kaikissa Tuhkimo-elokuvissa, joita on yhteensä kolme. Hän on myös näytellyt Elämänmeno tv-sarjassa vuodelta 1978 ja ollut Levyraati tv-ohjelmassa vierailijana vuonna 2002.


title: Anna Kuoppamäki

text: Annan isä on muusikko Jukka Kuoppamäki. Anna Kuoppamäki oli naimisissa Wilma-yhtyeen kitaristin Hans Anderssonin kanssa vuoteen 2018 saakka. Heillä on yksi yhteinen lapsi.


title: Marie-Michèle Gagnon

text: Marie-Michèle Gagnon (s. 25. huhtikuuta 1989) on kanadalainen alppihiihtäjä.


title: Marie-Michèle Gagnon

text: Kaudella 2008–2009 Gagnon pääsi ensimmäisen kerran maailmancupin pisteille oltuaan Cortina d'Ampezzon suurpujottelussa yhdeksäs. Ensimmäisen palkintosijansa hän saavutti oltuaan kolmas Åren pujottelussa maaliskuussa 2012. Ensimmäisen maailmancupvoittonsa hän saavutti Altenmarktin superalppiyhdistetyssä tammikuussa 2014. Se oli kauden ainoa järjestämään pystytty yhdistetyn kilpailu, joten hän voitti alppiyhdistetyn cupin. Helmikuussa 2016 hän oli kolmas Crans-Montanan pujottelussa ja voitti Soldeun alppiyhdistetyn.


title: Marie-Michèle Gagnon

text: Vancouverin olympialaisten suurpujottelussa Gagnon oli 21:s ja pujottelussa 31:s. Garmisch-Partenkirchenin MM-kisoissa 2011 hän oli supersuurpujottelussa 22:s ja suurpujottelussa 23:s. Schladmingin MM-kilpailuissa 2013 hän sijoittui suurpujottelussa kahdeksanneksi ja pujottelussa 13:nneksi. Sotšin olympialaisissa 2014 hän oli pujottelussa yhdeksäs. Vailin / Beaver Creekin MM-kilpailuissa 2015 hän sijoittui pujottelussa kymmenenneksi ja suurpujottelussa 23:nneksi. Sankt Moritzin MM-kilpailuissa 2017 hän oli alppiyhdistetyssä kuudes ja supersuurpujottelussa 19:s.


title: Carlo Rovelli

text: Carlo Rovelli (s. 1956) on italialainen fyysikko ja tietokirjailija, joka on työskennellyt Italiassa, Yhdysvalloissa ja Ranskassa. Hänen työnsä ovat enimmäkseen kvanttigravitaation parista. Hän on yksi silmukkakvanttipainovoimateorian kehittäjistä.


title: Carlo Rovelli

text:
Carlo Rovelli syntyi Veronassa, Italiassa. Vuonna 1981 Rovelli valmistui maisteriksi Bolognan yliopistosta, ja 1986 hänestä tuli filosofian tohtori Padovan yliopistosta. Rovellilla oli tutkijatohtorin virka Rooman yliopistossa ja Yalessa. Vuodesta 1990 vuoteen 2000 hän kuului Pittsburghin yliopiston henkilökuntaan. Hänellä on ollut myös professorin virka historian ja filosofian laitoksella Pittsburghin yliopistossa Yhdysvalloissa.
Parhaillaan hän työskentelee Université de la Méditerranéessa Marseillessä, Ranskassa.


title: Carlo Rovelli

text: 1970-luvulla hän otti aktiivisesti osaa Italian yliopistojen poliittisiin järjestöihin. Hän osallistui sitoutumattomien poliittisten radiokanavien toimintaan Bolognassa ja Veronassa, missä hän auttoi kanavan perustamisessa. Poliittisen aktiivisuuteen liittyen hän sai myöhemmin hylätyn syytteen rikoksista, jotka liittyivät kirjaan "Fatti Nostri", jonka hän kirjoitti yhdessä Enrico Palandrin, Maurizio Torrealtan ja Claudio Piersantin kanssa. Hänet pidätettiin vuonna 1987 hänen kieltäydyttyään varusmiespalveluksesta, joka oli tuohon aikaan Italiassa pakollinen.


title: Carlo Rovelli

text:
Vuonna 1988 Rovelli ja Lee Smolin esittelivät teorian kvanttigravitaatiosta, joka sai nimen silmukkakvanttipainovoima.
Teoriaan pidetään nykyisin johtavana kandidaattina painovoiman kvanttiteoriaksi, ja sillä on alustavia sovellutuksia kvanttikosmologian ja mustien aukkojen saralla.


title: Bruno Bertotti

text: Bruno Bertotti on italialainen fyysikko ja Pavian yliopiston emeritusprofessori. Hän oli yksi Erwin Schrödingerin viimeisiä oppilaita. Bruno Bertotti on hyvin tunnettu panoksesta suhteellisuusteoriaan - erityisesti Bertotti-Robinson sähkötyhjiöstä, joka on tarkka ratkaisu Einsteinin kenttäyhtälöstä. Bertotti on palkittu Italian Kultaisella mitallilla meriiteistä tieteessä ja kulttuurissa. Bertotti on tehnyt yhteistyötä fyysikko Julian Barbour in kanssa. Relativistit viimeisten joukossa yliopiston opiskelijoille Pavian, muista Alessandro Spallicci ja Alberto Vecchio.


title: Malmön ampumasarja

text: Malmön ampumasarjalla tarkoitetaan Ruotsin Malmössa vuosina 2009–2010 tapahtuneita ampumavälikohtauksia, joiden seurauksena kuoli kaksi ihmistä. Suurin osa uhreista oli maahanmuuttajataustaisia. Ampujaksi paljastui lopulta vuonna 1972 syntynyt suomalaistaustainen Peter Mangs. Hänet vangittiin marraskuussa 2011 ja tuomittiin myöhemmin elinkautiseen vankeusrangaistukseen kahdesta murhasta ja kahdeksasta murhayrityksestä.


title: Malmön ampumasarja

text: Vuonna 2015 julkaisemassaan kirjassa Mangs kertoi halunneensa ampua muun muassa jalkapalloilija Zlatan Ibrahimovicin sekä hip hop-muusikko Timbuktun.


title: Malmön ampumasarja

text: Ampujaa verrattiin John Ausoniukseen, lasermiehenä tunnettuun sarjamurhaajaan.


title: Itägalindialaiset

text: Itägalindialaiset () olivat nykyisen Moskovan alueella elänyt balttikansa. He sulautuivat alueen slaavilaiseen väestöön 1400- tai 1500-luvulla. Ensimmäiset maininnat heistä historiallisissa lähteissä ovat peräisin rusilaisista 1000-luvun alussa kirjoitetusta kronikasta. Tuolloin heidät tunnettiin nimellä "goljad". Juri Dolgoruki soti heitä vastaan vuonna 1147 ja perusti samana vuonna heidän mailleen Moskovan kaupungin. Itägalindialaiset sulautuivat slaaveihin helposti sen jälkeen, kun heidän yhteydensä muihin baltteihin katkesi slaavien etenemisen myötä. Vaikka heidän katsotaankin sulautuneen slaaveihin viimeistään 1500-luvulla, eli vielä 1800-luvulla Venäjällä ihmisiä, jotka kutsuivat itseään nimellä "goljad".


title: Max Rand

text: Max Rand (17. lokakuuta 1942 Helsinki – 22. maaliskuuta 1992 Helsinki) oli suomalainen toimittaja.


title: Max Rand

text: Sukunimensä Rand peri virolaiselta isältään: Ewald Rand (1902–1954) oli syntyisin Pärnumaan Vändrasta. Isä avioitui vuonna 1936 hankolaisen Irma Englundin (1906–1953) kanssa ja siirtyi Suomeen, jossa hänet vihittiin papiksi vuonna 1945. Max Rand jäi orvoksi jo 12-vuotiaana.


title: Max Rand

text: Rand aloitti toimittajanuransa vuonna 1962 Ylioppilaslehdessä. Tämän jälkeen hän työskenteli kulttuuritoimittajana ensin Uudessa Suomessa ja vuosina 1963–1968 Helsingin Sanomissa, jossa hän toimi myöhemmin avustajana. Vuodesta 1969 hän työskenteli Yleisradiossa, jossa hän muun muassa toimitti 1970-luvun puolivälissä radio-ohjelmasarjaa "Käyrä korkealla" yhdessä Esko Seppäsen kanssa. Rand kuului myös radion "Eurooppalaisia puheenvuoroja" -sarjan tekijöihin, jotka saivat vuonna 1988 tiedonjulkistamisen valtionpalkinnon. Hänelle itselleen myönnettiin vuonna 1990 Suomen Kuvalehden journalistipalkinto.


title: Max Rand

text: Rand oli tekemässä vuonna 1971 julkaistua teosta "Joukkotiedotus yhteiskunnassa: johdatus joukkotiedotuskasvatukseen" Yrjö Ahmavaaran, Sirkka Minkkisen, Kaarle Nordenstrengin ja Margaretha Starckin kanssa. Hän myös suomensi Bertolt Brechtin teokset "Aikamme teatterista: epäaristotelelaisesta dramatiikasta" ja "Kolmen pennin ooppera", jälkimmäisen yhdessä Turo Unhon kanssa.


title: Max Rand

text: Randin puoliso oli Setan puheenjohtajanakin toiminut vasemmistopoliitikko Jorma Hentilä. Hän kuului myös itse Setan aktiiveihin.


title: Max Rand

text: Rand kuoli vuonna 1992, 49-vuotiaana, syöpään.


title: Mannin kuningaskunta

text: Mannin kuningaskunta oli viikinkien perustama Mansaareen keskittynyt kuningaskunta, johon kuului Mansaaren lisäksi Hebridit ja kaikki niiden ja Mansaaren välillä olleet saaret. Tarun mukaan kuningaskunnan perusti Godred Crovan vuonna 1079. Saaret päätyivät Skotlannille vuonna 1266.


title: Mannin kuningaskunta

text: Viikinkien tarkkaa saapumisajankohtaa Mansaarelle ei tiedetä, mutta todennäköisesti heitä tuli saarelle samoihin aikoihin kuin Irlantiin, eli 700- tai 800-luvuilla. Siirtolaisia tuli paljon, mihin viittaa esimerkiksi se, että melkein kaikki paikat saivat uudet nimet. Esimerkiksi Mansaaren korkeimman kohdan nimi on "Snaefell". 1200-luvulla kirjoitetun "Chronicon Manniae et Insularum" -teoksen mukaan Godred Crovan -niminen viikinki perusti Mannin kuningaskunnan vuonna 1079 voitettuaan ensin paikalliset Stamfordin sillan taistelussa. Valtakunta laajeni sittemmin Hebrideille ja muille alueen saarille. Pääosan olemassaolonsa ajan kuningaskunta oli Norjan muodollisen ylivallan alainen. Norja luovutti alueen saaret Skotlannille vuonna 1266 kolme vuotta tappiollisen Largsin taistelun jälkeen.


title: Mannin kuningaskunta

text: Kuningaskunta-ajan perintönä Mansaarella on edelleen itsenäinen asema osana Yhdistynyttä kuningaskuntaa. Saaren parlamentista käytetään nimeä Tynwald, joka tulee muinaisnorjan kielisestä nimityksestä "Þingvǫll", joka tarkoittaa tingin kokoontumispaikkaa.


title: Vladimir Voronin (merikapteeni)

text: Vladimir Ivanovitš Voronin (; 17. lokakuuta 1890 Suma – 18. lokakuuta 1952 Karanmeri) oli venäläinen merikapteeni ja arktisen alueen tutkija.


title: Vladimir Voronin (merikapteeni)

text: Vladimir Voronin syntyi vanhaan pomorilaissukuun. Kahdeksanvuotiaasta lähtien hän osallistui turskankalastukseen Muurmannin rannikolla. Vuonna 1912 hän valmistui Vienan Kemin merenkulkukoulusta ja työskenteli perämiehenä Vienanmerellä. Vuonna 1916 Voronin valmistui Arkangelin merenkulkuopistosta. Vuoden 1918 alussa hän haavoittui saksalaisen sukellusveneen hyökkäyksessä Vaitolahdessa. Samana vuonna hänestä tuli merikapteeni.


title: Vladimir Voronin (merikapteeni)

text: 1920-luvulla Voronin omistautui arktisten alueiden tutkimukselle. Vuonna 1928 hän osallistui "Sedov"-jäänmurtajalla Umberto Nobilen "Italia"-ilmalaivan etsintöihin. Vuosina 1929–1930 hän johti Otto Schmidtin kanssa tutkimusretkiä Frans Josefin maan ja Severnaja Zemljan seuduille. Vuonna 1932 hän purjehti "Sibirjakov"-jäänmurtajalla ensimmäisenä Koillisväylän läpi yhden purjehduskauden aikana. Vuosina 1933–1934 Voronin toimi "Tšeljuskin"-laivan ja vuosina 1934–1938 "Jermak"-jäänmurtajan kapteenina. Toisen maailmansodan aikana hän saattoi tavarakuljetuksia Murmanskiin. Vuosina 1946–1947 hän johti Neuvostoliiton ensimmäistä tutkimus- ja valaanpyyntimatkaa Etelämantereelle ja Eteläiselle jäämerelle. Vuodesta 1947 lähtien Voronin työskenteli Koillisväylällä "Stalin"-jäänmurtajan kapteenina. Hän kuoli äkillisesti laivan komentosillalle.


title: Vladimir Voronin (merikapteeni)

text: Voronin oli Neuvostoliiton toimeenpanevan keskuskomitean jäsen ja Neuvostoliiton korkeimman neuvoston edustaja vuosina 1946–1950. Hän liittyi Neuvostoliiton kommunistiseen puolueeseen vuonna 1952.


title: Vladimir Voronin (merikapteeni)

text: Voronin on palkittu Leninin kunniamerkillä. Hänen mukaansa on nimetty yksi Karanmeren pohjoisista saarista, Novaja Zemljan lahti, jäätikkö ja niemi Frans Josefin maassa sekä lahti Etelänapamantereen rannalla.


title: Bada (käyttöjärjestelmä)

text: Bada on korealaisen Samsungin kehittämä mobiililaitteiden käyttöjärjestelmä. Nimi ”bada” on johdettu korean kielen merta tarkoittavasta sanasta.


title: Bada (käyttöjärjestelmä)

text: Samsung julkaisi Badan 10. marraskuuta 2009. Ensimmäinen Badaa käyttävä Samsungin puhelin Wave S8500 esiteltiin vuoden 2010 Mobile World Congressissa. Vuoden 2013 helmikuussa Samsung ilmoitti lopettavansa Badan kehittämisen ja keskittyä kehittämään Tizen-mobiilikäyttöjärjestelmää yhteistyössä Intelin kanssa.


title: Bada (käyttöjärjestelmä)

text: Jotkin tahot epäilivät alun alkaen Badan tarpeellisuutta, koska markkinoilla oli jo useita mobiilikäyttöjärjestelmiä ja niiden keskinäinen kilpailu oli äärimmäisen kireää. Samsung itsekin oli vahvasti sitoutunut kilpailevaa Android-käyttöjärjestelmää käyttävien puhelimien valmistukseen. Sen strategiassa Bada oli käyttöjärjestelmänä edullisemmissa ns. "featurephoneissa" Androidin ollessa varsinaisissa älypuhelimissa.


title: Bada (käyttöjärjestelmä)

text: Samsung kertoi joulukuussa 2010 olevansa saavuttamassa suunniteltua viiden miljoonan Bada-puhelimen vuosimyyntiä. Vuoden 2013 jälkeen Bada katosi myyntitilastoista. Tätä ennenkin sen markkinaosuus oli marginaalinen.


title: Bada (käyttöjärjestelmä)

text: Samsung Waven julkaisun yhteydessä avattiin sovelluskauppa Samsung Apps. Sovelluskaupasta on mahdollista ladata sovelluksia Samsungin bada-käyttöjärjestelmälle. Sovelluskaupassa on tällä hetkellä yli 13 000 sovellusta, joita on ladattu yhteensä yli 100 miljoonaa kertaa.


title: Bada (käyttöjärjestelmä)

text: Samsungin ensimmäinen Wave S8500 puhelin sisälsi 1.0 version Bada käyttöjärjestelmästä. Pian puhelimen markkinoiden tulon jälkeen Samsung julkaisi 1.0.2 päivityksen Bada käyttöjärjestelmästä, sisältäen pieniä korjauksia Eurooppalaisille käyttäjille. Bada versio 1.2 esiteltiin uuden S8530 Wave II puhelimen kera syksyllä 2010.


title: Bada (käyttöjärjestelmä)

text: Nykyinen lippulaiva puhelin Samsung Wave 3 s8600 sisältää Bada 2.0 version.


title: Hapoel Haifa FC

text: Hapoel Haifa Football Club on israelilainen jalkapalloseura Haifasta. Se on perustettu vuonna 1924. Nykyisin seura pelaa Israelin pääsarjassa, joka on nimeltään Ligat ha'Al.


title: Hapoel Haifa FC

text: Seura on voittanut yhden Israelin-mestaruuden (1998–1999) ja 3 Israelin cupia (62–63, 65–66 ja 73–74). Joukkue tunnetaan myös lempinimellä "Hait". Kotiottelunsa seura pelaa vuonna 1956 valmistuneella Kiryat Eliezer -stadionilla, jonka katsojakapasiteetti on 14 002.


title: Hapoel Haifa FC

text: Seuran päävihollinen on paikallisvastustaja, eurokentilläkin menestynyt Maccabi Haifa, joka pelaa myös samalla stadionilla.


title: Otto Berg

text: Otto Berg (24. elokuuta 1906 Bolsøy – 10. huhtikuuta 1991 Bærum) oli norjalainen yleisurheilija. Hän kilpaili pituushypyssä, pikajuoksussa, kolmiloikassa ja korkeushypyssä. Berg edusti seuratasolla Torshaugia, Moldea ja Oslo Politi Idrettslagia. Hän voitti hopeaa pituushypyssä Torinon EM-kisoissa 1934 tuloksellaan 7,31 metriä. Berg osallistui olympialaisiin kerran, vuonna 1936. Tuolloin hän sijoittui pituushypyssä jaetulle kymmenennelle sijalle. Berg toimi tuolloin myös Norjan joukkueen lipunkantajana olympialaisten avajaisissa.


title: Otto Berg

text: Berg voitti yhteensä yhdeksän maansa mestaruutta vuosina 1931–1936. Hän saavutti mestaruuksia yhteensä neljästä lajista.


title: Podosinovetsin piiri

text: Podosinovetsin piiri () on kunnallinen itsehallintoalue Kirovin alueella Venäjällä. Alueen luoteisosassa sijaitsevan piirin pinta-ala on 4264,84 neliökilometriä. Asukkaita on 18 700 henkeä (vuonna 2010).


title: Podosinovetsin piiri

text: Podosinovetsin piirin on perustettu vuonna 1924. Kirovin alueeseen se on kuulunut vuodesta 1941 lähtien. Vuonna 1963 Podosinovetsin piiri yhdistettiin Lalskin piirin kanssa Luzan piiriksi, mutta seuraavana vuonna se erotettiin jälleen omaksi hallintoalueekseen.


title: Podosinovetsin piiri

text: Piiri rajoittuu pohjoisessa Kirovin alueen Luzan ja etelässä Oparinon piiriin sekä lännessä Vologdan alueeseen. Pohjois-Venäjän selänteen muodostamalla vedenjakajalla sijaitseva seutu kuuluu taigan keskivyöhykkeeseen. Pinta-alasta 75 % on metsää. Suurimmat joet ovat Jug ja sen sivujoki Pušma. Hyötykaivannaisiin kuuluvat savi, hiekka, sora ja turve.


title: Podosinovetsin piiri

text: Piiriin kuuluvat Podosinovetsin, Demjanovon ja Pinjugin kaupunkimaiset taajamat (kaupunkikunnat) sekä kahdeksan maalaiskuntaa: Jahrenga, Lundanka, Oktjabr, Pušma, Šolga, Štšotkino, Utmanovo ja Zaretšje. Hallinnollinen keskus on Podosinovets, josta on 454 kilometriä alueen pääkaupunkiin Kiroviin. Asutuskeskuksia on yhteensä 157. Kaupunkiväestön osuus on 67,2 %.


title: Podosinovetsin piiri

text: Seudun kautta kulkee Kirovin ja Kotlasin välinen rautatie, josta haarautuu sivurata Demjanovoon. Maantieyhteys Kiroviin kiertää Vologdan ja Kostroman alueiden kautta (630 kilometriä).


title: Podosinovetsin piiri

text: Talous perustuu metsäteollisuuteen. Suurin teollisuuslaitos on Demjanovossa toimiva Polekon puunjalostuslaitos. Lisäksi on pienimuotoista elintarviketeollisuutta. Maatalous tuottaa viljaa, maitoa ja lihaa.


title: Podosinovetsin piiri

text: Piirissä toimii 7 lastentarhaa, 12 koulua ja kaksi lasten luomistyön keskusta. Kulttuurilaitoksia ovat kolme lasten musiikkikoulua, kirjastolaitos, kulttuuri- ja kerhotalot, käsityötaiteen keskus, Podosinovetsin kotiseutumuseo sekä Lodeinon kylässä sijaitseva marsalkka Ivan Konevin kotimuseo. Podosinovetsissa on keskussairaala, Demjanovossa kaupunginsairaala sekä Pinjugissa ja Utmanovossa paikallissairaalat. Paikallislehtenä ilmestyy "Znamja" (”Lippu”). Nähtävyyksiin kuuluvat Jahrengan ja Šolgan kylien kirkot.


title: Igor Țîgîrlaș

text: Igor Țîgîrlaș (s. 24. helmikuuta 1984 Chișinău, Moldavian SNT, Neuvostoliitto) on moldovalainen jalkapalloilija, pelipaikaltaan keskikenttäpelaaja. Hän pelaa ukrainalaisessa Metalurh Zaporižžjassa ja kuuluu myös Moldovan maajoukkueeseen.


title: Sergei Sobjanin

text: Sergei Semjonovitš Sobjanin ( s. 21. heinäkuuta 1958) on venäläinen poliitikko. Hän toimi 2000-luvulla presidentti/pääministeri Vladimir Putinin varapääministerinä ja kansliapäällikkönä. Yhtenäinen Venäjä -enemmistöinen Moskovan kaupunginduuma valitsi Medvedevin suositteleman Sergei Sobjaninin Moskovan pormestariksi lokakuussa 2010 sen jälkeen kun 18 vuotta virassa istuneeseen Juri Lužkoviin oli kohdistettu korruptioepäilyjä.


title: Sergei Sobjanin

text: Sobjaninilla on takanaan pitkä ura muun muassa Neuvostoliiton ja Venäjän paikallishallinnossa sekä Komsomolissa. Sobjanin on etniseltä taustaltaan mansi, ja 1990-luvulta alkaen Sobjanin hän onkin toiminut muun muassa Hanti-Mansian piirikunnan korkeissa viroissa: Vuonna 1991 Sobjanin valittiin Kogalymin pormestariksi ja 1994 Hanti-Mansian autonomisen piirikunnan duuman puheenjohtajaksi. 1996 Sobjaninista tuli Venäjän federaation liittoneuvoston jäsen Moskovaan. Vuonna 2000 Sobjanin nimitettiin Uralin liittoalueen johtajan varamieheksi. Uralin liittoalue on yksi yhdeksästä suuresta Putinin luomasta hallinnollisesta suuralueesta. Sitten rikas Surgutneftegazin johtaja Vladimir Bogdanov auttoi häntä voittamaan Tjumenin kuvernöörinvaalit. Sobjaninia pidetään Bogdanovin läheisenä liittolaisena.


title: Sergei Sobjanin

text: Vuonna 2005 Putin nosti hänet presidentinhallinnon kansliapäälliköksi Dimitri Medvedevin seuraajaksi. Vuonna 2007 Sobjanin nimitettiin Medvedevin vaalikampanjan johtajaksi samaan aikaan kun Kremlin silloisena pääideologina pidetty Vladislav Surkov hänen varamiehekseen.


title: Sergei Sobjanin

text: Sobjaninia pidetään Putinin tai Medvedevin miehenä. Sobjanin kuului Putinin esikuntaan jo tämän pääministerikaudella. Sobjanin on naimisissa vaimonsa Irina Sobjaninan kanssa ja hänellä on kaksi lasta, Anna ja Olga.


title: Sergei Sobjanin

text:
Hallinto erotti korruptiosta epäillyn Moskovan pitkäaikaisen pormestarin Juri Lužkovin, muun muassa siksi, että tämä arvosteli presidentti Medvedeviä. Lisäksi Lužkovia arvosteltiin rikkaan vaimonsa Jelena Baturinan liiketoimien edistämisestä Moskovan rakennushankkeissa. Kremlin sisäpiiriin kuuluva 52-vuotias Sobjanin valittiin tilalle murskaavalla ääntenenemmistöllä. Presidentti Medvedev oli esittänyt Sobjaninia pormestariksi, minkä Yhtenäinen Venäjä-enemmistöinen Moskovan kaupungin duuma vahvisti äänin 32–2.
Sobjanin lupasi taistella korruptiota vastaan ja puhui tarpeesta muuttaa hallintoa avoimemmaksi ja tehokkaammaksi byrokratiaa vähentäen.


title: Sergei Sobjanin

text: Sobjanin lupasi ajaa tavallisten ihmisten etua ja pyrkiä ratkaisemaan Moskovan liikenneongelman. Venäläisissä uutisblogeissa aiemmin yleisölle näkymätöntä Sergei Sobjaninia on luonnehdittu sanoilla "Ei kukaan ei mistään". Sobjanin alkoi yksityistää laajalti kaupungin omistamia yrityksiä. Sobjaninin määräyksestä purettiin marraskuussa monia kioskeja. Toisten moskovalaisten mielestä grillien hävittäminen oli huono asia, toisten mielestä se siisti kaupunkia.


title: Jug

text: Jug () on toinen Vienanjoen alkujoista Vologdan ja Kirovin alueilla Venäjällä. Sen pituus on 574 kilometriä, valuma-alueen laajuus 35 600 neliökilometriä ja keskimääräinen virtaus 35 kilometrin päässä joen suusta 292 kuutiometriä sekunnissa.


title: Jug

text: Joki saa alkunsa Pohjois-Venäjän selänteeltä, virtaa mutkitellen kohti pohjoista ja yhtyy Suhonaan Veliki Ustjugin lähellä. Jug jäätyy loka-joulukuussa ja vapautuu jäistä huhti-toukokuun vaihteessa. Virtaus vaihtelee voimakkaasti ja on suurimmillaan huhti-kesäkuussa. Korkean veden aikana Jug on liikennöintikelpoinen 361 kilometrin matkalla. Suurimmat sivujoet ovat Šarženga, Kitšmenga, Pušma ja Luza.


title: Jug

text: Jugin varrella sijaitsevat Nikolskin kaupunki, Kitšmengski Gorodokin ja Podosinovetsin piirikeskukset sekä Demjanovon kaupunkimainen taajama.


title: Pušma

text: Pušma () on Vienanjoen vesistöön kuuluvan Jugin sivujoki Kirovin alueella Venäjällä. Sen pituus on 171 kilometriä, valuma-alueen laajuus 2 520 neliökilometriä ja keskimääräinen virtaama 30 kilometrin päässä joen suusta 18 kuutiometriä sekunnissa.


title: Pušma

text: Joen suussa sijaitsee Podosinovetsin taajama.


title: Podosinovets

text: Podosinovets () on kaupunkimainen taajama, kaupunkikunta ja Podosinovetsin piirin hallinnollinen keskus Kirovin alueella Venäjällä. Se sijaitsee Jugiin laskevan Pušmajoen suussa 454 kilometriä Kirovista luoteeseen. Kirovin ja Kotlasin väliseltä rautatieltä haarautuvan sivuradan pääteasema Podosinovets sijaitsee 12 kilometrin päässä Demjanovon taajamassa. Asukkaita on 4 100 henkeä (vuonna 2010).


title: Podosinovets

text: Paikkakunta on saanut nimensä lähistöllä sijainneesta Osinovetsin linnoituksesta, joka mainitaan historiallisissa lähteissä ensimmäisen kerran vuonna 1486. Podosinovetsin pogosta mainitaan vuonna 1626. 1800-luvulle saakka seudulla oli tärkeä laivalaituri, jonka kautta vietiin maataloustuotteita Arkangeliin. Vuonna 1924 Podosinovetsin kylästä tuli piirikeskus ja vuonna 1965 se sai kaupunkimaisen taajaman statuksen.


title: Podosinovets

text: Podosinovetsissa toimii metsätila, meijeri ja leipätehdas. Palveluihin kuuluvat lastentarha, keskikoulu, piirin keskuskirjasto, kulttuuritalo ja sairaala. Taajamassa on kotiseutumuseo, käsityötaiteen keskus ja toimiva Jumalansynnyttäjän kirkko.


title: Demjanovo

text: Demjanovo () on kaupunkimainen taajama ja kaupunkikunta Kirovin alueen Podosinovetsin piirissä Venäjällä. Se sijaitsee Jugjoen rannalla 10 kilometrin päässä Podosinovetsin piirikeskuksesta. Taajamassa on Kirovin ja Kotlasin väliseltä rautatieltä Panasjukissa haarautuvan 32 kilometrin pituisen sivuradan pääteasema Podosinovets. Asukkaita on 6 000 henkeä (vuonna 2010).


title: Demjanovo

text: Paikkakunta on syntynyt vuonna 1954 perustetun puunjalostuslaitoksen yhteyteen. Se on saanut nimensä lähellä sijaitsevan kylän mukaan. Rautatie valmistui vuonna 1959. Vuonna 1960 Demjanovo sai kaupunkimaisen taajaman statuksen.


title: Demjanovo

text: Talous perustuu puunhankintaan ja -jalostukseen. Taajamassa toimii piirin suurin teollisuuslaitos, kuitulevyä ja vaneria valmistava Poleko sekä maatalousyritys Podosinovski. Palveluihin kuuluvat lastentarha, keskikoulu, kulttuuri- ja vapaa-ajankeskus, kirjasto ja kaupunginsairaala.


title: Pinjug

text: Pinjug () on kaupunkimainen taajama ja kaupunkikunta Kirovin alueen Podosinovetsin piirissä Venäjällä. Se sijaitsee Kirovin ja Kotlasin välisen rautatien varrella 242 kilometriä Kirovista luoteeseen. Matkaa Podosinovetsin piirikeskukseen on 50 kilometriä. Asukkaita on 2 500 henkeä (vuonna 2010).


title: Pinjug

text: Paikkakunta on syntynyt vuonna 1899 perustetun rautatieaseman yhteyteen. Vuonna 1964 se sai kaupunkimaisen taajaman statuksen. Talous perustuu rautatieliikenteeseen ja metsätalouteen. Pinjugin puunhankintayritys teki konkurssin vuonna 2009. Palveluihin kuuluu keskikoulu, kulttuuritalo, kirjasto ja paikallissairaala.


title: Bolšelug

text: Bolšelug (, ) on kylä ja maalaiskunta Komin tasavallan Kortkerosin piirissa Venäjällä. Se sijaitsee Višerajoen rannalla 75 kilometriä Kortkerosista koilliseen. Kylässä on 750 ja kunnassa 1 200 asukasta (vuonna 2007).


title: Bolšelug

text: Kylä mainitaan ensimmäisen kerran vuonna 1608. Sen venäjän- ja kominkielisten nimien merkitys on ’suuri niitty’. 1800-luvulla Bolšelugista tuli kirkonkylä. Sen asukkaista valtaosa on komeja.


title: Bolšelug

text: Keskuskylän lisäksi kuntaan kuuluvat Ivanovskajan (ven. Ивановская, komiksi Джиян, "Džijan"), Vylybin (ven. ja komiksi Выльыб) ja Zulebin (ven. Зулэб, komiksi Зулöб, "Zulöb") kylät. Tärkein työnantaja on maatalous. Kunnassa toimii maatalousyritys Istok. Palveluja ovat Bolšelugin lastentarha, keskikoulu, kulttuuritalo ja kirjasto, Vylybin ja Zulebin alakoulut ja kerhotalot sekä Bolšelugin, Vylybin ja Zulebin ensiapuasemat. Nähtävyyksiin kuuluu 1900-luvun alussa rakennettu Bolšelugin kirkko.


title: Vomyn

text: Vomyn (ven. ja komiksi Вомын) on kylä ja maalaiskunta Komin tasavallan Kortkerosin piirissa Venäjällä. Se sijaitsee Vytšegdajoen rannalla 62 kilometriä Kortkerosista koilliseen. Kylässä on 605 ja kunnassa 665 asukasta (vuonna 2007).


title: Vomyn

text: Kylä mainitaan ensimmäisen kerran vuonna 1676. Sen nimi perustuu komin sanaan "vomyn" ’suvanto’. Valtaosa asukkaista on komeja. Kuntaan kuuluu myös Jakuševskin (ven. Якушевск; komiksi Якушев, "Jakušev") kylä. Palveluja ovat Vomynin lastentarha, peruskoulu, kulttuuritalo, kirjasto ja ensiapuasema.


title: Dodz

text: Dodz (, ) on kylä ja maalaiskunta Komin tasavallan Kortkerosin piirissa Venäjällä. Se sijaitsee Vytšegdajoen varrella 14 kilometriä Kortkerosista länteen. Kylässä on 220 ja kunnassa 850 asukasta (vuonna 2007).


title: Dodz

text: Kylä mainitaan ensimmäisen kerran vuonna 1707. Dodzin kuntaan kuuluu myös Vizjabožin (ven. Визябож, komiksi Визябöж, "Viźaböž") maaseututaajama ja samanniminen kylä. Kunnan alueella on syktyvkarilaisten puutarhapalsta- ja huvila-alueita. Palveluihin kuuluvat Vizjabožin peruskoulu ja kulttuuritalo, Dodzin kerhotalo sekä Vijabožin ja Dodzin lastentarhat, kirjastot ja ensiapuasemat. Dodzissa on vuonna 2006 valmistunut Pietarin ja Paavalin kirkko.


title: Bayano Kamani

text: Bayano Ali Kamani (s. 17. huhtikuuta 1980 Houston, Yhdysvallat) on panamalainen yleisurheilija, joka kilpailee 400 metrin aitajuoksussa. Hän edustaa seuratasolla yhdysvaltalaista Santa Monica Track Clubia. Kamani edusti Yhdysvaltoja kesäkuuhun 2003 saakka. Hän on voittanut hopeaa sekä vuoden 1999 universiadeista että Pan-Amerikan kisoista 2007. Kamani voitti myös Etelä-Amerikan-mestaruuskilpailut vuonna 2003. Hän on osallistunut olympialaisiin kahdesti, vuosina 2004 ja 2008. Kamani ei päässyt finaaliin Pekingin kisoissa 2008, mutta oli viides Ateenassa 2004.


title: Bayano Kamani

text: Kamani pitää hallussaan 400 metrin aitajuoksun maansa ennätystä ajallaan 47,84 sekuntia.


title: Bayano Kamani

text: "Lähde: IAAF"


title: Luettelo Twilight-elokuvasarjan näyttelijöistä

text: Tämä sivu sisältää listan näyttelijöistä, jotka esiintyvät Twilight elokuvasarjassa. Elokuvasarja perustuu Houkutus-kirjasarjaan, jonka on kirjoittanut Stephenie Meyer. Elokuvien pääosissa näyttelevät Kristen Stewart Bella Swanin roolissa, Robert Pattinson Edward Cullenin roolissa ja Taylor Lautner Jacob Blackin roolissa. "Twilight – Houkutus" (2008) perustuu sarjan ensimmäiseen osaan "Houkutus" (2005) ja sen on ohjannut Catherine Hardwicke. Toinen elokuva "Twilight – Uusikuu" (2009) perustuu ensimmäisen osan jatko-osaan (2006). Sen ohjasi Chris Weitz. Kolmannen elokuvan "Twilight – Epäilys", ohjasi David Slade ja se perustuu kirjasarjan kolmanteen kirjaan (2007). Viimeinen, kaksiosainen päätös "Twilight – Aamunkoi" (2011/2012) perustuu kirjasarjan neljänteen ja viimeiseen kirjaan (2008). Elokuvan molemmat osat ohjaa Bill Condon ja kuvaukset alkavat marraskuussa 2010 Baton Rougessa.


title: Keres (Kortkerosin piiri)

text: Keres (myös "Keros", , Керос; ) on kylä ja maalaiskunta Komin tasavallan Kortkerosin piirissa Venäjällä. Se sijaitsee Vytšegdajoen varrella 78 kilometriä Kortkerosista itään. Kylässä on 475 ja kunnassa 1 100 asukasta (vuonna 2007).


title: Keres (Kortkerosin piiri)

text: Kylä mainitaan ensimmäisen kerran vuonna 1784. Sen nimi perustuu komin sanaan "kerös" ’mäki’. Asukkaista valtaosa on komeja. Keresin kuntaan kuuluvat myös Urjolin (ven. ja komiksi Уръёль) maaseututaajama sekä Ežolin (ven. Эжол, komiksi Эжов, "Ežov") ja Laboremin (Лаборем; Лаборöм, "Laboröm") kylät. Tärkein työnantaja on metsäteollisuus. Palveluihin kuuluvat Keresin keskikoulu, kulttuuritalo, kirjasto ja lääkärin vastaanotto, Urjolin peruskoulu ja kerhotalo, Urjolin ja Ežolin ensiapuasemat sekä Kerosin, Laboromin, Ežolin ja Urjolin lastentarhat.


title: Madža

text: Madža (ven. ja komiksi Маджа) on kylä ja maalaiskunta Komin tasavallan Kortkerosin piirissa Venäjällä. Se sijaitsee Vytšegdaan laskevan Madžajoen suun alapuolella 10 kilometriä Kortkerosista luoteeseen. Kylässä on 495 ja kunnassa 510 asukasta (vuonna 2007).


title: Madža

text: Kylä mainitaan ensimmäisen kerran vuonna 1586. Sen asukkaista valtaosa on komeja. Madžan kuntaan kuuluvat myös Karmylkin (ven. ja komiksi Кармыльк) ja Kurjadorin (Куръядор) kylät. Tärkein työnantaja on maatalous. Kunnassa toimii Madžan maatalousyritys. Palveluihin kuuluvat Madžan lastentarha, peruskoulu, kerhotalo, kirjasto ja ensiapuasema.


title: Airborne Systems

text: Airborne Systems on yhdysvaltalainen laskuvarjojen valmistaja.


title: Airborne Systems

text: Yhtiö on muodostunut monien alan yhtiöiden sulaumisten tuloksena. Vuonna 1919 Leslie Irvin teki ensimmäisen vapaapudotushypyn ja perusti Irvin Airchute Companyn, josta nykyinen yritys sai alkunsa.


title: Airborne Systems

text: Yhtiön päätuote ovat sotilaslaskuvarjot, mutta se valmistaa myös heittoistuinten laskuvarjoja, lentokoneiden jarruvarjoja ja jopa esimerkiksi ESA:n Huygens-luotaimen laskuvarjon (laskeutuminen 2004 Saturnuksen Titan-kuuhun). Yhtiö avusti 1950-luvun lopulta alkaen CIA:n vakoilusatelliittien (alkaen Discoverer 13) ilmasieppauksissa (laskuvarjolla lasketuva filmikapseli otetaan lentokoneen kyytiin). Lentokoneiden syöksy/lattakierteen pysäyttäviä laskuvarjoja on myös yhtiön valikoimassa.


title: Airborne Systems

text: Suomen armeija aloitti vuonna 2010 yhtiön Suomessa T11-koodilla nimettyjen laskuvarjojen käytön. Varjo korvasi vuonna 2011 T10-varjon, joka oli otettu käyttöön 1960-luvulla.


title: Silmukkakvanttipainovoima

text: Silmukkakvanttipainovoima, joka tunnetaan myös nimillä silmukkapainovoima ja kvanttigeometria, on ehdotettu avaruusajan kvanttiteoria, joka yrittää sovittaa yhteen kvanttimekaniikan ja yleisen suhteellisuusteorian. Sen kehittivät vuonna 1988 Carlo Rovelli ja Lee Smolin.


title: Mordino

text: Mordino (, ) on kylä ja maalaiskunta Komin tasavallan Kortkerosin piirissa Venäjällä. Se sijaitsee Loktšimjoen rannalla 70 kilometriä Kortkerosista kaakkoon. Kylässä on 1 300 ja kunnassa 1 700 asukasta (vuonna 2007).


title: Mordino

text: Kylä mainitaan ensimmäisen kerran vuonna 1707. 1700-luvun lopussa ja 1800-luvulla sen lähellä sijaitsi kaivos, josta louhittiin malmia Njuvtšimin tehdasta varten. 1800-luvulla kylään rakennettiin kirkko. Vuonna 1989 asukkaista 79 % oli komeja. Sen jälkeen kylään on yhdistetty Verjun taajama.


title: Mordino

text: Mordinon kuntaan kuuluvat keskuskylän lisäksi Veselovkan (ven. ja komiksi Веселовка) maaseututaajama sekä Danin (Дань), Konšan (Конша) ja Tšetdinon (ven. Четдино, komiksi Чöддiн, "Tšöddin") kylät. Tärkein työnantaja on metsäteollisuus. Palveluihin kuuluvat Mordinon keskikoulu, kulttuuritalo, kirjasto ja lääkärin vastaanotto, Veselovkan alakoulu, Mordinon ja Veselovkan lastentarhat sekä Veselovkan ja Tšetdinon kerhotalot.


title: Gustaf Järnefelt

text: Gustaf Juhana Järnefelt (6. toukokuuta 1901 Helsinki – 9. elokuuta 1989 Helsinki) oli suomalainen tähtitieteen professori Helsingin yliopistossa vuosina 1945–1969.


title: Gustaf Järnefelt

text: Gustaf Järnefelt syntyi Helsingissä 1901. Hänen vanhempansa olivat oikeusneuvos Armas Tauno Johannes Järnefelt (1867–1938) ja tämän puoliso Ebba Margaretha o.s. Schauman (1875–1949). Gustaf Järnefeltin puoliso vuodesta 1928 oli Irma Margareta Rosenkampff (1907–1984). Järnefelteille syntyi neljä lasta: Johan (1929–), Margareta (1931–), Carl Gustaf (1942–1956) ja Wilhelm (1949–).


title: Gustaf Järnefelt

text: Gustaf Järnefelt oli jo ennen professuuriaan tutkinut suhteellisuusteoriaa ja teoreettista kosmologiaa. Hän oli myös osallistunut tähtiluettelointityöhön, joka oli aiemman pitkän globaalin valokuvauskampanjan analyysivaihetta.


title: Gustaf Järnefelt

text: Hän sai osaltaan aikaan, että vuonna 1948 Tähtitorninmäen observatorio sai Schmidt-teleskoopin, tosin liian myöhään, koska Helsingin taustavalo esti tieteelliset mittaukset.


title: Gustaf Järnefelt

text: Kun Neuvostoliitto laukaisi lokakuussa 1957 Sputnik-satelliitin Maata kiertävälle kiertoradalle, Järnefelt nousi julkisuuteen avaruusasiantuntijana teettäessään satelliittien ratahavaintoja vuodet 1958–1969.


title: Nivšera

text: Nivšera (, ) on Vienanjoen vesistöön kuuluvan Višeran sivujoki Komin tasavallassa Venäjällä. Sen pituus on 215 kilometriä, valuma-alueen laajuus 4 250 neliökilometriä ja keskimääräinen virtaus 25 kilometrin päässä joen suusta 42 kuutiometriä sekunnissa.


title: Nivšera

text: Joki saa alkunsa Timanin selänteeseen kuuluvalta Otšparman ylängöltä. Se on liikennöintikelpoinen 55 kilometrin matkalla Nivšeran kylään saakka. Nimitys perustunee komin sanoihin "ńyv" ’jalokuusi’ tai "ńyvk" ’loiva’.


title: Feinberg

text: Feinberg on muun muassa seuraavien henkilöiden sukunimi:


title: Nivšera (kylä)

text: Nivšera (, ) on kylä ja maalaiskunta Komin tasavallan Kortkerosin piirissa Venäjällä. Se sijaitsee Višeran sivujoen Nivšeran varrella 120 kilometriä Kortkerosista koilliseen. Kylässä on 1 600 ja kunnassa 1 800 asukasta (vuonna 2007).


title: Nivšera (kylä)

text: Kylä mainitaan ensimmäisen kerran vuonna 1747. Sen kominkielinen nimi perustuu Nivšeraan laskevan Odjun lähellä sijaitsevaan kylänosaan. 1800-luvulla kylään rakennettiin kirkko. Asukkaat harjoittivat metsästystä tai kävivät ansiotöissä alueen ulkopuolella.


title: Nivšera (kylä)

text: Nivšeran kuntaan kuuluvat keskuskylän lisäksi Aleksejevkan (ven. Алексеевка, komiksi Öзын, "Özyn"), Ivanovkan (Ивановка; Емель, "Jemel") ja Rusanovskajan (Русановская; Рочсикт, "Rotšsikt") kylät. Tärkein työnantaja on metsäteollisuus. Palveluja ovat Nivšeran lastentarha, keskikoulu, kulttuuritalo, kirjasto ja lääkärin vastaanotto sekä Aleksejevkan alakoulu ja ensiapuasema.


title: Namsk

text: Namsk (, ) on maaseututaajama ja maalaiskunta Komin tasavallan Kortkerosin piirissa Venäjällä. Se sijaitsee Loktšimiin laskevan Namjoen suussa 102 kilometriä Kortkerosista kaakkoon. Taajamassa on 580 ja kunnassa 720 asukasta (vuonna 2007).


title: Namsk

text: Taajama on saanut alkunsa 1930-luvulla perustetusta Loktšimlagin vankileiristä, josta myöhemmin tuli metsätyöläisten asutus. Vuonna 1989 sen asukkaista 39 % oli venäläisiä ja 35 % komeja. Namskin kuntaan kuuluu myös Lopydinon (ven. Лопыдино, komiksi Лопыдiн, "Lopydin") kylä. Tärkein työnantaja on metsäteollisuus. Palveluihin kuuluvat Namskin lastentarha, peruskoulu, kirjasto ja vapaa-ajankeskus, Lopydinon alakoulu ja kerhotalo sekä Namskin ja Lopydinon ensiapuasemat. Autioksi jääneessä Vežissä on Stalinin vainojen uhrien hautapaikka.


title: Loktšim

text: Loktšim (, ) on Vienanjoen vesistöön kuuluvan Vytšegdan sivujoki Komin tasavallan eteläosassa Venäjällä. Sen pituus on 272 kilometriä (Badju mukaan laskettuna 322 kilometriä), valuma-alueen laajuus 6 600 neliökilometriä ja keskimääräinen virtaus 53 kilometrin päässä joen suusta 51,6 kuutiometriä sekunnissa.


title: Loktšim

text: Joki on liikennöintikelpoinen 153 kilometrin matkalla Lopydinoon saakka. Sen varrella sijaitsevat Ust-Lektšimin, Poztykeresin, Mordinon ja Namskin kuntakeskukset.


title: Michael Jackson’s Thriller

text: Michael Jackson's Thriller on John Landisin ohjaama ja yhdessä Jacksonin kanssa käsikirjoittama lyhytelokuva/musiikkivideo, joka julkaistiin 2. joulukuuta 1983. Guinness World Records on nimennyt videon kaikkien aikojen myydyimmäksi musiikkivideoksi ja sitä pidetään yleisesti maailman parhaana musiikkivideona.


title: Sateen tango

text: Sateen tango on Unto Monosen säveltämä tango, johon sanat on tehnyt Solja Tuuli eli Sauvo Puhtila. Tango on levytetty ensimmäisen kerran 4. helmikuuta 1965, jolloin laulusolistina oli Reijo Taipale ja hänen taustallaan Jaakko Salon yhtye. Salo oli myös sovittanut kappaleen.


title: Charles Nunzio

text: Charles Nunzio (30. lokakuuta 1912 Cattafi, Sisilia, Italia – 17. lokakuuta 2010 Basking Ridge, New Jersey, Yhdysvallat) oli yhdysvaltalainen harmonikkataiteilija, säveltäjä, sovittaja ja -pedagogi. Nunzio oli viimeisin elossa ollut henkilö vuonna 1938 perustetun American Accordionists' Associationin 12 perustajajäsenestä.


title: Charles Nunzio

text: Nunzio syntyi Sisiliassa, pienessä Cattafin kaupungissa. Hän muutti Yhdysvaltoihin äitinsä kanssa kahdeksanvuotiaana, viittä vuotta aikaisemmin muuttaneen isänsä jäljessä.


title: Charles Nunzio

text: Nunzion isä oli alkanut soittaa kromaattista harmonikkaa jo Italiassa asuessaan ja hänestä tuli myös Charlesin ensimmäinen opettaja. Kahdeksanvuotiaalle pojalle hankittiin erikoisvalmisteinen pianoharmonikka Antonio Buttilta, jossa oli 39 diskanttikosketinta ja 120 bassokosketinta. Isä käytti hankintaan kaikki siihenastiset säästönsä, 700 dollaria.


title: Charles Nunzio

text: Nunzio jatkoi musiikinopiskelua Nino Stramandinon johdolla. Stramandinon erikoisalaa oli säveltapailu ja Nunzio kertookin opiskelleensa nuottien ja rytmin hahmotusta jopa kaksi vuotta, soittamatta tunneillaan juurikaan itse instrumenttia. Stramandinon jälkeen opettajaksi tuli Frank Umbriaco New Yorkin East sidella. Charles kulki soittotunneille sunnuntaisin kaksi tuntia suuntaansa isänsä kanssa kodistaan Newarkista junilla ja raitiovaunuilla, kaikkiaan kahdeksan vuoden ajan. Nunzio jatkoi soitto-opintojaan Pietro Frosinin johdolla viisi vuotta, minkä johdosta heistä tuli myös hyvät ystävät.


title: Charles Nunzio

text: Pietro Deiro pyysi nuorta Nunziota hoitamaan tämän sijaisuutta Deiron viikoittaisessa radio-ohjelmassa 1920-luvun lopulla. Deiro ja Frank Gaviani olivat tuolloin kiertueella Kaliforniassa. Nunzio otti myös Deiron opetustehtävien sijaisuuden hoitaakseen. Samoihin aikoihin hänellä oli jo myös oma harmonikkakoulu Newarkissa. Nunzio alkoi myös hoitaa Frosinin sijaisuuksia WOR-radioasemalla Frosinin sairastellessa.


title: Charles Nunzio

text: Nunzio ehti olla mukana lyhyen aikaa "The Capitol Accordionists" -kvintetin kanssa RKO Keith Circuit -vaudeville-kiertueella Yhdysvaltojen itärannikolla. Vitaphone-äänielokuvien yleistyessä vaudevillen suosio kuitenkin laski nopeasti ja Nunzio palasi opettamisen ja konserttiesiintymisten pariin.


title: Charles Nunzio

text: Opiskeltuaan musiikinteoriaa ja sävellystä, Nunzio alkoi säveltää omia soolonumeroita. Hän myös sovitti lukuisia teoksia harmonikalle ja orkesterille, eritoten vuonna 1933.


title: Charles Nunzio

text: Charles Nunzio perusti oman harmonikkoulun Carnegie Hall -rakennukseen vuonna 1937. Hän antoi opetusta kolmena päivänä viikossa. Samana vuonna Soprani-harmonikkayhtiö käytti Nunziota Castelfidardon tehtaillaan, missä hän toi esiin useita ajatuksiaan soittimen kehittämiseksi erityisesti Yhdysvaltojen markkinoille. Soprani alkoi tuottaa harmonikan häkkiin kiinnitettyjä rekisterinvaihtajia eli ”koplareita” Nunzion aloitteesta – aiemmin Soprani-harmonikkojen rekisterit olivat sijainneet soittimen kahvaosassa. Nunzio antoi matkallaan myös useita konsertteja ja vastaanotti Italian hallitukselta kultaisen Rolex-kellon. Harmonikkateollisuus ja -vienti erityisesti Yhdysvaltoihin oli tuona aikana huipussaan ja muun muassa Sopranin palveluksessa oli jopa 800 työntekijää.


title: Charles Nunzio

text: Yhdysvaltoihin palattuaan Nunzio jatkoi opetustyötä ja esiintymisiä. Frosinin radio-ohjelmien lisäksi, joita oli kuutena aamuna viikossa, hän oli usein myös Joe Bivianon ja Charles Magnanten radioesiintymisten sijaisena. Nunzio esiintyi omien sanojensa mukaan parhaimmillaan jopa 35 radio-ohjelmassa viikossa 1930-luvun loppupuolella, WOR-, NBC-, CBS-, WOV- ja WINS-radioasemilla. Hän myös levytti Decca-, Victor- ja Columbia-yhtiöille.


title: Charles Nunzio

text: Vuosina 1937–1939 Nunzio konsertoi laajalti muun muassa New Jerseyssä, New Yorkissa, Bostonissa, Dallasissa, Los Angelesissa, Detroitissa, Lontoossa, Pariisissa, Wienissä, Italiassa sekä Saksassa. Nunzion oma harmonikkaorkesteri esiintyi myös New Yorkin maailmannäyttelyssä vuonna 1939.


title: Charles Nunzio

text: Nunzio jatkoi aktiivista uraansa 1940-luvulla. Hän esiintyi CBS:n radio-ohjelmassa Carl Hoffin 28-henkisen orkesterin solistina 1940 ja säesti Arthur Tracya. Vuonna 1942 Nunzio soitti usean kuukauden ajan the Jersey Shore Seabright Yacht Club -yökerhossa, jonne useat aikansa Broadway-kuuluisuudet tulivat rentoutumaan näytäntöjen jälkeen. Sodan sytyttyä Nunzio liittyi laivastoon, jossa hän toimi viihdytyskiertueilla ja -tehtävissä vuoden 1945 loppuun saakka. Nunziolle kehitettiin hänen nimeään kantava harmonikkamalli, ”Nunziola”, 1940-luvulla.


title: Charles Nunzio

text: Nunzion omien sanojen mukaan hänen opettajanuransa kohokohta oli hänen oppilaansa Donald Hulmen voitto harmonikan maailmanmestaruuskilpailuissa Italian Pallanzassa 1960. Samana vuonna hänet valittiin Accordion Teachers Guild -järjestön puheenjohtajaksi.


title: Charles Nunzio

text: Nunzio lopetti harmonikkakoulunsa 1972 ja hän muutti Basking Ridgeen 1977. Hänellä oli mittava kokoelma harmonikkoja ja hänellä oli laaja tietämys harmonikkojen korjaamisesta ja virityksestä. Hänellä on myös patentti niin sanottuun Kuehlin melodiabassoharmonikkaan, minkä hän kehitty yhdessä chicagolaisen William ”Bud” Kuehlin kanssa. Vuonna 1982 Nunzio vieraili Kiinassa Tianjinissa Parrot-harmonikkatehtaan johtajan kutsumana ja hän konsultoi harmonikkatehdasta tuotekehityksessä.


title: Charles Nunzio

text: Charles Nunzion viimeinen konserttiesiintyminen oli 2. maaliskuuta 2002 American Accordion Musicological Societyn vuosittaisessa kokouksessa. Samassa tilanteessa kyseinen yhdistys palkitsi hänet yli 70 vuotta kestäneestä urastaan. Hän antoi soittotunteja yhä 91-vuotiaana, harjoitteli harmonikansoittoa, sekä sovitti musiikkia.Nunzio sävelsi 19 teosta harmonikalle. Niistä 18 on julkaistu, julkaisijoina ainakin Alfred Music, Pagani & Brothers sekä Sam Fox. Hän on tuottanut noin 300 sovitusta harmonikalle, joita ovat julkaisseet edellisten lisäksi myös Emil Ascher, The Big Three, Mills, E.B. Marks, Music Publishers Holding Corp., Southern Music, Harms sekä Chappell & Co.


title: Charles Nunzio

text: Nunzion isän kuolema vuonna 1939 oli hänelle raskas menetys. Hän tapasi vaimonsa Helenin, joka toimi lukion englannin ja draaman opettajana, vuonna 1940. Pariskunta avioitui heinäkuussa 1941 ja heillä oli kaksi poikaa, John ja Charles.


title: Marjoniemi (Kouvola)

text: Marjoniemi on Kouvolan kaupunginosa keskustan pohjoispuolella, siellä sijaitsee myös Kouvolan isoin terveysasema. Marjoniemessä on paljon kerrostaloja, joista suurin osa on uusia, 1990-luvulla rakennettuja. Alueelle rakennetaan koko ajan lisää uusia kerrostaloja. Marjoniemestä on noin kilometrin matka Kouvolan keskustaan.


title: Karisuo

text: Karisuo on Korian kaupunginosan osa-alue Kouvolan kaupungissa. Karisuolla asuu noin 1700 henkilöä. Karisuolla asutaan rivi- ja omakotitaloissa. Karisuolta on Korian keskustaan matkaa noin 2 kilometriä, ja Kouvolan keskustaan noin 8 kilometriä.


title: Hiivuri

text: Hiivuri on Korian kaupunginosan osa-alue Kouvolan kaupungissa. Hiivuri sijaitsee Korian keskustan länsipuolella. Korian ala-aste sijaitsee Hiivurissa.


title: Chehalis

text: Chehalis voi tarkoittaa ainakin seuraavia asioita:


title: Uudenseelanninenglantilaiset

text: Uudenseelanninenglantilaiset ovat Uudessa-Seelannissa asuvia englantilaisia. Vuoden 2006 väestönlaskennassa Uudessa-Seelannissa asui 44 202 itseään englantilaisena ja 27 189 itseään brittinä pitävää, mutta näistä luvuista huolimatta suurimmalla osalla uusiseelantilaisista on jonkinasteista englantilaista perimää. Kulttuurillisesti englantilaiset ovat olleet Uuden-Seelannin merkittävin maahanmuuttajaryhmä.


title: Uudenseelanninenglantilaiset

text: Englantilaiset olivat ensimmäisten eurooppalaisten joukossa asuttamassa Uutta-Seelantia 1800-luvun alussa. Heitä tuli maahan aluksi kauppiaina ja lähetyssaarnaajina. Luultavasti ennen 1840-lukua maahan tulleista siirtolaisista 60 % oli englantilaisia. New Zealand Companyn Wellingtonin, Nelsonin, New Plymouthin ja Whanganuin siirtokuntiin houkuttelemista siirtolaisista samaten valtaosa oli Englannista. Heidän osuutensa siirtolaisista väheni kuitenkin 1850- ja 1860-luvuilla, kun maahan saapui kullankaivajia ja sotilaita. Pohjalukema saavutettiin vuonna 1871, kun vain 41 % maan ulkomailla syntyneestä väestöstä oli englantilaisia. Uuden-Seelannin ruvettua aktiivisesti värväämään siirtolaisia samalla vuosikymmenellä heidän määränsä nousi jälleen. Ensimmäisen- ja toisen maailmansodan aikana monet englantilaistaustaisista uusiseelantilaisista menivät sotilaana takaisin emämaahan. Sodan jälkeen sotilaiden vaimot ja lapset Isosta-Britanniasta muuttivat usein miehensä mukana Uuteen-Seelantiin. Sekä Britannian että Uuden-Seelannin hallitukset rohkaisivat tällaista muuttoliikettä. Sotien jälkeen Uusi-Seelanti alkoi taas auttaa siitolaisia maahan vuodesta 1947 vuoteen 1975. Tuona aikana maahan saapuneista 350 000 siirtolaisesta noin 80 % oli englantilaisia. Maahanmuuttosäädöksiä tiukennettiin 1975 ja siitä lähtien maahanmuuttamiseen tarvittiin lupa. Työlupien vaatiminen tuli käyttöön 1986. Tämän jälkeen englantilaisia siirtolaisia on tullut vain vähän. Vuonna 2006 englantilaiset muodostivat vain 20 % maan ulkomailla syntyneestä väestöstä.


title: Uudenseelanninenglantilaiset

text: Suurin osa Uuden-Seelannin englantilaisista kuuluu anglikaaniseen kirkkoon. Uuden-Seelannin anglikaaninen kirkko on autonominen, mutta sillä on yhä tiiviit yhteydet Britanniaan. Muita kirkkokuntia englantilaisten keskuudessa ovat metodistit ja baptistit.


title: Uudenseelanninenglantilaiset

text: Kriketti saapui Uuteen-Seelantiin englantilaisten lähetyssaarnaajien mukana. Ensimmäinen tunnettu krikettiottelu Uudessa-Seelannissa järjestettiin vuonna 1844 Nelsonissa. Jo varhain maahan tuotuja urheilulajeja olivat myös laukkaurheilu, keilaus ja jääkiekko. Rugby levisi maahan paljolti Charles Monron vaikutuksen takia. Hänen vaikutuksestaan sitä alettiin pelata poikien kouluissa Uudessa-Seelannissa. Hän itse oli oppinut pelin lontoolaisessa koulussa. Jalkapallo vakiinnutti asemansa vasta toisen maailmansodan jälkeen.


title: Uudenseelanninenglantilaiset

text: Suurin osa Uuden-Seelannin valkoisesta väestöstä söi englantilaisen keittiön mukaisesti, johon kuuluivat muun muassa peruna, liha, leipä, piiraat ja murot. Oluen toi Uuteen-Seelantiin lontoolainen Joel Polack, joka aloitti vuonna 1835 panimon Kororākekassa. Oluesta tulikin Uuden-Seelannin suosituin alkoholijuoma.


title: Ampumahiihdon maailmancup 2010–2011

text: Ampumahiihdon maailmancup 2010–2011 alkoi Östersundissa 1. joulukuuta 2010 ja päättyi Oslossa 20. maaliskuuta 2011. Sekä miesten että naisten cup koostui 26 henkilökohtaisesta osakilpailusta ja neljästä viestistä. Lisäksi kauden aikana järjestettiin kolme sekaviestiä. Maailmancupiin kuuluvat maailmanmestaruuskilpailut käytiin Venäjän Hanty-Mansijskissa 3.–13. maaliskuuta 2011. Kaisa Mäkäräinen voitti maailmancupin ensimmäisenä suomalaisena.


title: Leonida Georgijevna Romanova

text: Suuriruhtinatar Leonida Georgijevna Romanova (Леонида Георгиевна Романова) (6. lokakuuta 1914 – 23. toukokuuta 2010) oli suuriruhtinas Vladimir Kirillovitš Romanovin puoliso.


title: Leonida Georgijevna Romanova

text: Leonida syntyi georgialaisen ruhtinas Giorgi Bagration-Muhranskin (1884–1957) ja ruhtinatar Helenan (1886–1979) tyttärenä. Bagration-Muhranskin suku periytyy Georgiaa hallinneista kuninkaista.


title: Leonida Georgijevna Romanova

text: Ensimmäisen avioliiton Leonida solmi Ranskan Nizzassa 6. marraskuuta 1934 yhdysvaltalaisen Sumner Moore Kirbyn (1895–1945) kanssa. Avioliitosta syntyi tytär Helene Louise Kirby vuonna 1935. Pariskunta päätyi avioeroon vuonna 1937.


title: Leonida Georgijevna Romanova

text: Ensitapaaminen Venäjän kruununtavoittelijan suuriruhtinas Vladimir Kirillovitš Romanovin kanssa tapahtui Ranskassa toisen maailmansodan aikana, mutta paremmin he tutustuivat vasta Espanjassa. Avioliitto solmittiin 13. elokuuta 1948. Romanovien suvun lakien mukaan avioliittoa pidettiin Leonidan avioeron ja riittämättömän kuninkaallisen taustan vuoksi morganaattisena. Tähän vedoten osa Romanovin suvusta kiistää pariskunnan jälkeläisten oikeuden esiintyä Venäjän kruununperijänä.


title: Leonida Georgijevna Romanova

text: Leonidalle ja Vladimirille syntyi vuonna 1953 tytär suuriruhtinatar Maria Vladimirovna. Maria oli naimisissa vuosina 1976–1986 Preussin prinssin Franz Wilhelmin (s. 1943) kanssa ja avioliitosta syntyi poika Georgi vuonna 1981. Leonida seurasi tiiviisti miestään läpi avioliiton ajan ja asui Madridissa, Bretagnessa ja Pariisissa. Ensimmäisen kerran hän vieraili Venäjällä puolisoineen kommunismin kaatumisen jälkeen marraskuussa 1991.


title: Leonida Georgijevna Romanova

text: Miehensä kuoltua huhtikuussa 1992 Leonida jatkoi vierailuja Venäjälle ja Georgiaan säännöllisin väliajoin yksin ja yhdessä tyttärensä kanssa.


title: Leonida Georgijevna Romanova

text: Suuriruhtinatar Leonidan terveys heikentyi nopeasti keväällä 2010 ja hän kuoli toukokuussa. Kesäkuussa 2010 hänet haudattiin Pietarissa oman toiveensa mukaisesti aviomiehensä viereen Pietari-Paavalin linnoituksen kirkon Suuriruhtinaiden kappeliin.


title: Etelä-Bug

text: Etelä-Bug tai Bug (, , ) on noin 800 kilometrin pituinen joki Ukrainan lounaisosassa. Bug virtaa kohti kaakkoa ja laskee Mustaanmereen sen ja Dneprin yhteisen estuaarin kautta. Estuaari mukaan lukien joen pituus on 857 km. Etelä-Bugin ja sen oman estuaarin valuma-alue on 63 740 km². Se on Ukrainan kolmanneksi suurin joki Dneprin ja Dnestrin jälkeen.


title: Etelä-Bug

text: Joki saa alkunsa Podoliassa Podolian ylängöltä noin 90 km Hmelnytskyin länsipuolella. Yläjuoksullaan Bug kulkee soisen maiseman halki ja leveässä mutaisessa laaksossa, mikä näkyy veden värissä. Täällä joki virtaa Vinnytsjan kaupungin läpi. Keskijuoksulla joki kulkee vuorimaisemassa, jossa uoma on kapeampi, virtaus on nopeampaa, törmät nousevat jyrkkinä jopa 90 metriin, ja joessa on monia koskipaikkoja. Alajuoksullaan Bug virtaa kalkkikivi- ja hiekkakivimaastossa Voznesenskin kaupungin ohi. Se saapuu Mustanmeren alangolle ja laskee estuaariinsa Nova Odessan lähistöllä. Estuaarin rannalla noin 20 km alempana sijaitsee Mykolajivin kaupunki paikassa, jossa Inhul-sivujoki myös purkautuu estuaariin. Tästä noin 40 km etelään Bugin estuaari yhtyy laajempaan Dneprin ja Bugin yhteiseen estuaarilaguuniin, joka aukeaa länteen Mustaanmereen.


title: Etelä-Bug

text: Joki on yleensä jäässä joulukuulta maaliskuulle. Keskivirtaus joen suulla on 160 m³/s, mutta vaihtelu vuoden mittaan on suurta. Joki on alajuoksultaan merenkulkukelpoinen 160 km:n matkalta Voznesenskiin asti. Mykolajiv ja Vosznesensk ovat tärkeimmät satamat. Joen alajuoksulla on Južnoukrajinskissa sijaitseva Etelä-Ukrainan ydinvoimalaitos. Jokeen on padottu kaikkiaan 13 tekojärveä.


title: Ismo Alangon diskografia

text: Tämä artikkeli sisältää Ismo Alangon diskografian.


title: Dustin Farnum

text: Dustin Lancy Farnum (27. toukokuuta 1874 Hampton Beach, New Hampshire – 3. heinäkuuta 1929 New York, New York) oli yhdysvaltalainen näyttelijä. Hän aloitti teatterinäyttelijänä 1897 ja siirtyi elokuviin 1913. Kuuluisaksi Farnum tuli Cecil B. DeMillen ohjaaman elokuvan "The Squaw Man" ansiosta. Farnum lopetti näyttelemisen 1926.


title: Dustin Farnum

text: Näyttelijä Dustin Hoffmanin äiti nimesi poikansa Farnumin mukaan. Farnum on saanut tähden Hollywood Walk of Famelle.


title: Frances Dee

text: Frances Dee (26. marraskuuta 1909 Los Angeles, Kalifornia – 6. maaliskuuta 2004 Norwalk, Connecticut) oli yhdysvaltalainen näyttelijä.


title: Frances Dee

text: Deestä tuli vuonna 1929 Paramountin sopimusnäyttelijä. Seuraavana vuonna Deen sattumalta nähnyt Maurice Chevalier vaati hänet pääosaan elokuvaansa "Petit Cafen hurmaaja". Tämä rooli teki Deestä elokuvatähden. Dee näytteli kaikkiaan yli 50 elokuvassa. Niiden joukossa ovat muun muassa "Naisen orja" (1934), "Elämän uhkapeli" (1935) ja "Yö voodoo-saarella" (1943).


title: Frances Dee

text: Dee oli naimisissa näyttelijä Joel McCrean kanssa. Avioliitto kesti 57 vuotta ja heille syntyi kolme poikaa. Dee on saanut tähden Hollywood Walk of Famelle.


title: Zamira Amirova

text: Zamira Šamilievna Amirova (; s. 11. kesäkuuta 1979) on uzbekistanilainen entinen yleisurheilija, joka kilpailee pika- ja keskimatkojen juoksussa sekä maastojuoksussa. Hän on voittanut Aasian kisoissa kaksi ja Aasian-mestaruuskilpailuissa neljä mitalia. Amirova osallistui olympialaisiin kahdesti, vuosina 2000 ja 2004. Hän oli mukana 4 × 400 metrin viestissä Sydneyn kisoissa 2000 ja 400 metrin henkilökohtaisella matkalla Ateenassa 2004, mutta karsiutui molemmilla kerroilla jo ensimmäisellä kierroksella.


title: Zamira Amirova

text: Amirova on osallistunut myös maastojuoksun MM-kisoihin, mutta heikohkolla menestyksellä, sillä hänen paras henkilökohtainen sijoituksensa kisoissa on 77. tila.


title: Zamira Amirova

text: "Lähde: IAAF"


title: Suvereniteettisaaret

text: Suvereniteettisaaret ovat Tornion- tai Muonionjoessa ja Könkämäenossa sijaitsevia saaria, jotka ovat eri puolella Suomen ja Ruotsin välistä valtakunnanrajaa kuin niiden maanomistajat.. Sekä Suomella että Ruotsilla on suvereniteettisaaria. Tornionjoen vesistössä valtakunnanraja kulkee joen syväväylää. Valtiosopimuksen mukaan ”Ruotsissa sijaitsevia suvereniteettisaaria hallitaan omistusoikeudella Suomen oikeuden mukaisesti ja Suomessa sijaitsevia suvereniteettisaaria Ruotsin oikeuden mukaisesti.”


title: Suvereniteettisaaret

text: Saaret saivat nykyisen asemansa Suomen sodan jälkimainingeissa, kun Venäjä ja Ruotsi tekivän rauhansopimuksen vuonna 1809 (Haminan rauha) ja maiden välinen raja sovittiin Tornion- ja Muonionjokiin. Saarten omistus- ja nautintaolosuhteet olivat sekavat ja vaikeat selvittää. Sen vuoksi Ruotsi ja Venäjä suostuivat säilyttämään saariniittyjen ikivanhat nautintaoikeudet. Ruotsalaisilla oli 1800-luvulla silloisen Venäjän puolella yhteensä 15 suvereniteettisaarta Tornionjoessa ja suomalaisilla puolestaan oli Ruotsin puolella 36 suvereniteettisaarta Muonionjoessa. Isojaossa saaria ei otettu huomioon Venäjän keisarin vuonna 1835 antaman päätöksen perusteella.


title: Suvereniteettisaaret

text: Suvereniteettisaarijärjestelmää on yritetty purkaa monta kertaa. Ensimmäisen kerran sitä ehdotettiin Suomen puolelta vuonna 1926. Toisen kerran sitä yritettiin 1957, ja kolmannella kerralla vuonna 1975 aloite järjestelmän lakkauttamiseksi tuli Ruotsin puolelta. Lakkauttamisen vaikeudesta kertoo se, että suvereniteettisaarten maanomistus on jakaantunut yhä pienempiin osiin: vuonna 1810 saarten omistus oli jakaantunut 48 talon kesken, vuonna 1927 osakkaiden määrä oli kasvanut 221:een ja vuonna 1975 osakkaita oli jo 430. Saarten haltijat ilmoittivat vuonna 1976 vastustavansa lakkauttamista, ja tämän jälkeen aloitteita suvereniteettisaarijärjestelmän lakkauttamiseksi ei ole toistaiseksi (2010) enää esitetty.


title: Trimetopriimi

text: Trimetopriimi on bakteriostaattinen antibiootti, jota käytetään pääasiassa virtsatieinfektioiden hoitoon. Se vaikuttaa estämällä dihydrofoolihapporeduktaasi-nimisen entsyymin toimintaa, mikä puolestaan estää bakteereille tärkeän tetrahydrofoolihapon (CHNO) synteesiä. Bakteerit eivät pysty ottamaan foolihappoa (CHNO) ympäristöstään, jolloin ne eivät voi muodostaa riittävästi nukleotideja ja niiden DNA-replikaatio häiriintyy.


title: Trimetopriimi

text: Trimetopriimi vaikuttaa useisiin grampositiivisiin ja gramnegatiivisiin bakteereihin, ja lisäksi muun muassa plasmodioihin ja toksoplasmaan. Yleisin virtsatieinfektion aiheuttaja, "E. coli", on kehittänyt jo runsaasti trimetopriimille resistenttejä kantoja.


title: Trimetopriimi

text: Trimetopriimilla on todettu olevan yhteisvaikutuksia mm. seuraavien lääkeaineiden kanssa: fenytoiini, digoksiini, dapsoni, tsidovudiini, rifampisiini, siklosporiini, pyrimetamiini, metotreksaatti ja barbituraatit.


title: Whitstable

text: Whitstable on noin 30 000 asukkaan merenrantakaupunki, joka sijaitsee Kentin pohjoisrannikolla Kaakkois-Englannissa. Hallinnollisesti se on osa kahdeksan kilometriä etelämpänä sijaitsevaa Canterburyn kaupunkia samoin kuin sen naapurikaupunki Herne Bay.


title: Whitstable

text: Kaupunki on tunnettu erityisesti ostereistaan, joita sen asukkaat juhlistavat joka heinäkuussa järjestettävillä festivaaleilla. Kerrotaan, että jo antiikin roomalaiset tunsivat Whitstablen osterit ja arvostivat niiden makua niin paljon, että rahtasivat niitä elävinä valtakuntansa pääkaupunkiin asti.


title: J. R. R. Tolkienin bibliografia

text: Tämä on luettelo J. R. R. Tolkienin kirjallisesta tuotannosta.


title: J. R. R. Tolkienin bibliografia

text: Keski-Maa -aiheiset teokset:


title: J. R. R. Tolkienin bibliografia

text: Muut suomennetut teokset:


title: Lumijoen kirjasto

text: Lumijoen kirjasto on Lumijoella sijaitseva kirjasto, joka kuuluu Oulun ympäristökuntien muodostamaan OUTI-kirjastot-kirjastojärjestelmään. Kirjasto sijaitsee Lumijoen keskustaajamassa.


title: Lumijoen kirjasto

text: Lumijoen kunta sai ensimmäisen 80 neliömetrin kokoisen kirjaston vuonna 1972, joka oli siihen aikaan rohkea hanke pienellä paikkakunnalla, jolloin ei ollut monella paikkakunnalla omaa kirjastoa.


title: Lumijoen kirjasto

text: 2000-luvun alussa kunta sai opetusministeriöltä rahoituspäätöksen uutta kirjastorakennusta varten. Tammikuussa 2005 avattiin uusi kirjastorakennus Lumijoentien eteläpuolelle kunnantaloa vastapäätä. Uutta kirjastorakennusta kutsutaan nimellä "Hiidenkivi". Kirjasto palkittiin syksyllä 2006 Pro Kirjasto -palkinnolla.


title: Mickey Redmond

text: Michael Edward ”Mickey” Redmond (s. 27. joulukuuta 1947 Kirkland Lake, Ontario) on entinen ammattilaisjääkiekkoilija. Nykyään hän toimii FOX Sports Detroit -televisiokanavan kommentaattorina Detroit Red Wingsin kotiotteluissa ja lyhyillä vierasmatkoilla


title: Mickey Redmond

text: Redmond pelasi oikeana laitahyökkääjänä Montreal Canadiensille kaudesta 1967–68 kauteen 1970–71. Hän voitti Stanley Cupin seurassa 1968 ja 1969. Hän teki 27 maalia Canadiensille kaudella 1969–70.


title: Mickey Redmond

text: Kesken kauden 1970–71 NHL:ssä hänet kaupattiin Detroit Red Wingsiin vaihdossa, jossa tähtipelaaja Frank Mahovlich meni Montrealiin. Seuraavalla kaudella hän lunasti lupauksia tekemällä 42 maalia ketjussa, jonka keskushyökkääjä oli veteraanitähti Alex Delvecchio.


title: Mickey Redmond

text: Kaudella 1972–1973 Redmondista tuli seitsemäs kauden aikana 50 maalia tehnyt pelaaja. Hän viimeisteli 52 maalia rikkoen Gordie Howen seuraennätyksen (49). Pisteitä kertyi kaikkiaan 93. Delvecchio lopetti kaudella 1973–74 ja Redmond siirrettiin toisen tähtipelaajan Marcel Dionnen ketjuun. Redmondin menestys jatkui ja hän rikkoi kolmantena pelaajana uudelleen 50 maalin rajan tekemällä 51 maalia, joista 21 ylivoimaosumaa.


title: Mickey Redmond

text: NHL-kaudella 1974–75 Redmond sai selkävamman eikä esiintynyt kuin 29 pelissä. Selkävian takia hän lopetti jo 28 vuoden iässä.


title: Mickey Redmond

text: Hänet on nimetty liigan ensimmäiseen 1973, toiseen tähtikenttään 1974 ja hän pelasi yhden n.


title: Mickey Redmond

text: Redmondin veli Dick Redmond oli NHL-puolustaja.


title: Digitaalinen markkinointi

text: Digitaalinen markkinointi on yrityksen markkinoinnin osa-alue, joka kattaa kaiken sähköisen markkinoinnin sisällön, kuten www-sivuston, mobiilimarkkinoinnin, hakusanamainonnan, online display -mainonnan sekä sähköpostimarkkinoinnin. Myös sosiaalisen median kanavissa tapahtuva markkinointi on jatkuvasti kasvussa.


title: Tappaja

text: Tappaja ("Le tueur") on ranskalainen trilleri-sarjakuva, jonka on piirtänyt Luc Jacamon ja käsikirjoittanut Matz. Noir-henkinen sarjakuva kertoo kyynisestä palkkamurhaajasta, jonka mielentila alkaa horjua pitkäksi venähtävän tappokeikan aikana.


title: Fairey Battle

text: Fairey Battle oli brittiläisen Fairey Aviation Companyn valmistama kevyt pommikone. Se oli vain yksimoottorinen ja sen hyötykuorma oli varsin pieni. Kone tuli palveluskäyttöön vuonna 1937. Jouduttuaan sotaan kone osoittautui joka suhteessa epäonnistuneeksi. Pommikoneen miehistö oli kolmimiehinen (pilotti, pommittaja sekä tähystäjä/taka-ampuja/radisti). Puolustusaseet olivat sangen kevyet, vain yksi kiinteä konekivääri eteenpäin ja toinen liikuteltava ohjaamon takaosassa. Aina Dunkerquen evakuointiin saakka konetyyppi kärsi suuria tappioita, ja käytännössä se vedettiin kokonaan pois operatiivisista sotatoimista taisteluun Britanniasta mennessä. Kone oli hitaana ja heikosti suojattuna varsin herkkä haavoittumaan.


title: Fairey Battle

text:
Fairey Battle Mk. I -laivueita oli ennen toisen maailmansodan puhkeamista sijoitettuna sekä Belgiaan että Ranskaan. Myös Belgian ilmavoimat käyttivät konetyyppiä. Natsi-Saksan aloitettua salamasodan joitakin laivueita jäi ilmeisesti jopa hyökkääjien jalkoihin. Muutamat Fairey Battlella lentäneet Royal Air Forcen pilotit saivatkin kuolemansa jälkeen Viktorian ristin.
Myöhemmin monia koneita muunnettiin TT-koneiksi eli maalinhinaukseen (Target Tug). Sama kohtalo odotti monia Bolton Paul Defiant:eja. Fairey Battlejen valmistusmäärä oli karkeasti arvioiden 2 000 koneyksilöä.


title: Boulton Paul Defiant

text: Boulton Paul Defiant oli brittiläinen kaksipaikkainen hävittäjälentokone toisessa maailmansodassa. Koneen erikoispiirre oli, että sen aseistus oli keskitetty moottoroituun torniin ja eteenpäin ampuvaa kiinteää aseistusta ei ollut lainkaan. Päivähävittäjäkäytössä se osoittautui alun menestyksestä huolimatta epäonnistuneeksi.


title: Boulton Paul Defiant

text: Hawker Demon kaksitasoisesta ja -paikkaisesta hävittäjästä tehtiin muunnos jossa oli Frazer-Nash yhtiön suunnittelema ja valmistama konekivääritorni alkuperäisen avonaisen ampumon paikalla tulen tarkkuuden parantamiseksi. Samalla huomattiin että aseistusta voitaisiin käyttää sekä hyökkäämiseen että puolustautumiseen.


title: Boulton Paul Defiant

text: Teoriassa torniin keskitetty aseistus tarjosi etuja jotka olivat lentäjän mahdollisuus keskittyä vain lentämiseen ampujan keskittyessä maalien etsimiseen, tähystämiseen ja itse tulitukseen sekä laaja ampuma-ala. Ilmailuministeriö julkaisi spesifikaation F.9/35 kaksipaikkaisesta hävittäjästä, jossa olisi torni.


title: Boulton Paul Defiant

text: Käyttöön otettu Boulton Paul Type A MK II D - torni oli kokonaisuus jossa olivat oma hydrauliikka, ampujan happijärjestelmä, tähtäin sekä aseet patruunoineen. Sen paino oli täysin varustettuna 268 kg. Torni voitiin siirtää kokonaisuutena.


title: Boulton Paul Defiant

text: Boulton Paul ja Hawker valmistivat prototyypit. Defiantiksi nimetty kone lensi 11. elokuuta 1937. Hawker Hotspur jäi sivuun sillä tehtaan kapasiteetti ei riittänyt Hawker Hurricanen ollessa etusijalla. Ensimmäinen Defiant F. Mk I tuotantokone lensi 30. heinäkuuta 1939 ja toimitukset laivueisiin alkoivat joulukuussa.


title: Boulton Paul Defiant

text: Defiantin puutteet havaittiin lokakuussa 1939 Hurricaneja vastaan tehdyissä harjoituksissa, mutta Hurricanen ja Spitfiren tuotannon ollessa vielä rajallista sen toivottiin tukevan ja täydentävän niitä.


title: Boulton Paul Defiant

text:
Defiant-koneella varustettiin laivueet No 141 ja ensimmäisenä koneita saanut No 264, joka osallistui toukokuussa 1940 Dunkerquen taisteluun.
Taktisen yllätyksen ansiosta Defiantilla saatiin hyviä tuloksia. On mahdollista, että koneen ulkonäkö sekoitettiin Hawker Hurricaneen, jolloin tavanomainen hyökkäys takaa ylhäältä oli hyökkääjälle tuhoisa. Defiantilla saavutettiin 12. toukokuuta 35 pudotusta ja kaikkiaan 65 kuukauden loppuun mennessä. Keskitetty aseistus oli tehokas pommittajia vastaan.


title: Boulton Paul Defiant

text:
Saksalaiset totesivat pian Defiantin heikkoudet. Se oli kömpelö ja aseistusta ei voinut suunnata suoraan eteenpäin. Kääntyvä takatorni alustoineen lisäsi painoa huomattavasti eteenpäin ampuviin kiinteisiin tykkeihin tai konekivääriin verraten.
Defianteilla varustettu 264. hävittäjälaivue tuhottiin lähes täysin taistelussa Britanniasta. Tyypin miehistötappiot kohosivat suureksi, sillä ampumosta oli vaikea pelastautua. Koneet vedettiin pois päivähävittäjätehtävistä elokuussa 1940.


title: Boulton Paul Defiant

text: Yöhävittäjänä koneella ammuttiin alas 1940-41 enemmän saksalaisia pommittajia kuin muilla yökäytössä olleilla tyypeillä. Ampumo mahdollisti hyökkäyksen kohteena olleen pommikoneen tulittamisen alapuolelta tai viistosti alhaalta edestä, josta konekiväärien tulitus ohjaamoon oli tuhoisa. Koneen kehittämisen mahdollisuuksia ei ehkä ymmärretty, kun taas Saksassa kehitettiin tehokas "Schräge Musik"-aseistus, jossa tykit asennettiin kiinteästi 60 asteen kulmaan ylöspäin. Toisaalta joulukuussa 1939 torniin kokeiltiin Hispano-Suiza HS 404- tykin asentamista, mutta aseen toiminnan vaatimuksia asennuksessa ei onnistuttu ratkaisemaan tyydyttävällä tavalla, mikä toistui kokeiluissa Avro Lancaster pommittajalla 1942.


title: Boulton Paul Defiant

text:
1941 Mk I:een asennettiin A.I Mk 4 tutka ja tyyppinimeksi tuli N.F. Mk IA. V. 1941 koneen suorituskyky alkoi jäädä jälkeen Saksan uusimpiin pommittajiin verrattuna erityisesti niiden tehdessä yksittäisiä pistomaisia hyökkäyksiä. Alkuvuonna 1942 koneella saavutettiin vielä menestystä kahden hävittäjän pudottaessa kolme Birminghamiin hyökänneistä pommittajista yöllä 15. tammikuuta. Aluetta puolustaneet Defiantit saavuttivat lisäksi yhdeksän pudotusta myöhemmistä hyökkäyksistä.
Defiant korvattiin Bristol Beaufighter -tyypillä.


title: Boulton Paul Defiant

text: 1940 hävittäjästä kehitettiin vielä versio II, joka ei osallistunut mainittavissa määrin sotatoimiin. Sen sijaan siitä tehtiin maalinhinausversio. Mk II:ta käytettiin Saksan tutkavalvonnan häirintään pommitushyökkäysten aikana, jolloin ne partioivat miehitettyjen rannikoiden läheisyydessä. 515. laivueen koneisiin asennettiin "Mandrel"- tai "Moonshine"-häirintälaite. Tässä tehtävässä koneita käytettiin 1943 saakka, kunnes ne korvattiin suuremmilla tyypeillä.


title: Boulton Paul Defiant

text: Boulton Paul suunnitteli ja valmisti Defiantista yksipaikkaisen version prototyypin nimellä P 94. Sen aseistuksena oli kaksitoista 7,7 millimetrin Browning-konekivääriä siipiin asennettuina kuten Supermarine Spitfire ja Hurricane-hävittäjien konekiväärit. Vaihtoehtona olisi ollut neljä 20 millimetrin tykkiä. P 94:n yleinen suorituskyky oli lähes Spitfiren luokkaa ja se oli vain vähän heikompi kaarrossa. Muiden tyyppien tuotanto oli kuitenkin jo riittävä eikä P 94:ää otettu tuotantoon.


title: Boulton Paul Defiant

text: Boulton Paul konekivääritornia käytettiin myös Handley Page Halifax -pommikoneissa sekä samaan konseptiin perustuneessa laivaston Blackburn Roc -hävittäjässä, joka muunnettiin Skua-syöksypommittajasta.


title: Port Hardyn lentoasema

text: Port Hardyn lentoasema (, ) on lentoasema, joka sijaitsee Vancouverinsaaren pohjoisosassa, 9,6 km kaakkoon Port Hardyn keskustasta, Brittiläisessä Kolumbiassa.


title: Port Hardyn lentoasema

text: Vuonna 2009 lentoasemalle suoritettiin 9 517 laskeutumista ja nousua.


title: Thein Sein

text: Kenraali Thein Sein (s. 20. huhtikuuta 1945) on myanmarilainen kenraali, joka oli Myanmarin presidentti 2011-2016. Tätä ennen hän toimi maansa pääministerinä 2007–2011.


title: Thein Sein

text: Hänet nimitettiin tilapäiseksi pääministeriksi 18. toukokuuta 2007 pääministeri Soe Winin sairauden johdosta. Soe Winin kuoleman jälkeen hänestä tuli 24. lokakuuta 2007 pysyvä pääministeri.


title: Thein Sein

text: Sein toimi maata hallitsevan sotilasjuntan ensimmäisenä sihteerinä. Hän on valtion neljänneksi korkea-arvoisin kenraali. Sein on neuvotellut naapurimaiden kanssa yhteistyön syventämisestä.


title: Thein Sein

text: Vuoden 2010 vaalien jälkeen koottu parlamentti valitsi 4. helmikuuta 2011 Seinin maan presidentiksi ja hän astui virkaansa 30. maaliskuuta 2011. Samalla maata hallinnut sotilasjuntta lakkautettiin. Monien juntan jäsenten tavoin Thein Sein luopui univormusta ja liittyi poliittiseen puolueeseen siviilinä. Thein Sein rekisteröi USDP-puolueen (United Solidarity and Development Party), joka sai huomattavan enemmistön maan ensimmäisissä vaaleissa.


title: Thein Sein

text: Thein Sein on EU:n pakotteiden alaisena muiden entisen sotilasjuntan johtohenkilöiden tavoin. Hän on palvellut armeijassa noin 50 vuotta.


title: Thein Sein

text: Huhtikuussa 2011 EU päätti lieventää maan johdon pakotteita.


title: Kuulokoira

text: Kuulokoira on kuuron tai huonokuuloisen apuna toimiva koira, joka hälyttää omistajalleen kuultuaan tiettyjä opetettuja ääniä, kuten ovikellon, puhelimen tai palohälyttimen. Parhaita kuulokoiria ovat yleensä pienet pelkäämättömät koira, joilla ei ole vartiointitaipumusta. Koulutus kestää pari vuotta, vaikka koira oppii tunnistamaan äänet nopeasti.


title: Kuulokoira

text: Kuulokoirilla on Suomessa lain suoja liikkua omistajiensa kanssa julkisissa tiloissa. Suomessa kuulokoiran statuksen, liivit ja merkit myöntää Suomen kuulo- ja tukikoirat ry.


title: Minttu Penttinen

text: Minna-Liisa "Minttu" Penttinen (s. 1989 Äänekoski) on suomalainen juontaja. Penttinen opiskelee nykyään televisio- ja radiotyötä Helsingissä. Penttinen on työskennellyt Ylellä "Summeri-nuortenohjelman" juontajana vuosina 2010 ja 2011 yhdessä Kalle Lindrothin kanssa.


title: Better Than Love

text: ”Better Than Love” on englantilaisen synthpopduon Hurtsin "Happiness"-esikoisalbumilta julkaistu singlekappale. Se julkaistiin 23. toukokuuta 2010 Isossa-Britanniassa albumin ensimmäisenä singlenä ja se sijoittui Britannian singlelistan sijalle viisikymmentä. ”Better Than Love” sijoittui singlelistoille myös Belgiassa ja Alankomaissa.


title: Andy Turner

text: Andrew Steven Malcolm "Andy" Turner (s. 19. syyskuuta 1980 Chelmsford, Essex) on englantilainen 110 metrin aitajuoksija.


title: Andy Turner

text: Turner karsiutui alkuerissä Ateenan olympialaisissa 2004. Hän sai 2006 pronssia sekä Melbournen Kansainyhteisön kisoissa ajalla 13,62 että Göteborgin EM-kilpailuissa ajalla 13,52. Lisäksi hän sijoittui toiseksi Euroopan cupin superliigassa. Seuraavana vuonna hän oli neljäs Birminghamin sisäratojen EM-kilpailujen 60 metrin aitajuoksussa ja jälleen toinen Euroopan cupin superliigassa. Osakan MM-kilpailuissa hän karsiutui välierissä ja Pekingin olympialaisissa 2008 puolivälierissä.


title: Andy Turner

text: Turner sijoittui neljänneksi Torinon sisäratojen EM-kilpailuissa 2009. Saman vuoden Euroopan joukkuemestaruuskilpailuissa hän voitti 110 metrin aitajuoksun ajalla 13,42. Berliinin MM-kilpailuissa hän karsiutui alkuerissä. Turner voitti Euroopan joukkuemestaruuskilpailujen 110 metrin aitajuoksun myös 2010. Barcelonan EM-kilpailuissa hän voitti kultaa ajalla 13,28. Maanosien cupissa hän sijoittui toiseksi. Delhin Kansainyhteisön kisoissa hän voitti mestaruuden ajalla 13,38.


title: Andy Turner

text: Turner voitti Euroopan joukkuemestaruuskilpailujen 110 metrin aitajuoksun 2011. Hän sijoittui saman vuoden Daegun MM-kilpailuissa alun perin neljänneksi ajalla 13,44, mutta nousi Dayron Roblesin hylkäyksen myötä kolmanneksi. Lontoon olympialaisissa 2012 hän karsiutui 110 metrin aitajuoksun välierissä.


title: Tekijänoikeuslainsäädännön historia

text:
Tekijänoikeuslainsäädännön historiassa eri oikeuksien alkuperät voidaan jäljittää muinaiseen antiikin Kreikan kulttuuriin, juutalaiseen Talmudin lakiin ja antiikin Rooman lakiin.
Ensimmäisenä kirjattuna tekijänoikeuspäätöksenä tunnetaan kuningas Diarmait Mac Cerbhaillin antama päätös Irlannista noin vuodelta 555-561 liittyen "The Cathach"-psalmikokoelmaan ja sen kopioihin: "To every cow belongs her calf, therefore to every book belongs its copy." Päätöksen pohjalta käytiin taistelu "Battle of the Book", joka vaati 3000 uhria ja sitä pidetään ensimmäisenä tekijänoikeuskiistana.


title: Tekijänoikeuslainsäädännön historia

text: Kirjapainotaidon 1400-luvulla alkaneen käyttöönoton seurauksena syntyi kirjojen, runojen, nuottien ja piirrosten massatuotanto aiheuttaen tekijöiden suojan tarpeen. Kirjojen painajille myönnetyt etuoikeudet ja monopolit olivat ensimmäiset tekijänoikeuksien määrittelyn ensimmäisiä muotoja. Ensimmäinen lailla säädetty oikeus säädettiin kuningatar Annan hallintoaikana Ison-Britannian kuningaskunnassa vuonna 1710, kun Englannin kuningaskunta ja Skotlannin kuningaskunta olivat solmineet unionisopimuksen juuri vuonna 1707. Aluksi tekijänoikeudet koskivat vain alkuperäisistä kirjoista tehtyjä kopioita, mutta ne laajenivat ajan myötä kattamaan myös käännökset ja johdannaisteokset.


title: Tekijänoikeuslainsäädännön historia

text: Taidemaalari, oikeustieteen tutkinnon suorittanut Adolf von Becker esitti ensimmäisenä Suomessa vuoden 1877–1878 valtiopäivillä ehdotuksen tekijänoikeus- ja omistuslaista.


title: Tekijänoikeuslainsäädännön historia

text: Tätä aikaisemmin tekijän oikeuksiin liittyvistä kysymyksistä oli säädetty


title: Tekijänoikeuslainsäädännön historia

text: Ensimmäinen yksityiskohtainen tekijänoikeuslaki Suomessa on 15. maaliskuuta 1880 annettu "Keisarillisen Majesteetin Armollinen Asetus kirjailijan ja taiteilijan oikeudesta työnsä tuotteisin" (AsK 8/1880). Seuraavaksi – pitkällisen lainvalmistelun tuloksena – säädettiin vuonna 1927 "laki tekijänoikeudesta henkisiin tuotteisiin" (3.6.1927/174). Samalla säädettiin myös "laki oikeudesta valokuviin" (3.6.1927/175). Nämä lait olivat voimassa vuoteen 1961 saakka, jolloin säädettiin nykyinen "laki tekijänoikeudesta kirjallisiin ja taiteellisiin teoksiin" (8.7.1961/404), jonka nimike muutettiin vuonna 1984 tekijänoikeuslaiksi. Myös valokuvaajan oikeuksia koskeva laki uudistettiin vuonna 1961, jolloin astui voimaan "laki oikeudesta valokuvaan" (8.7.1961/405). Valokuvalaki oli voimassa vuosina 1961–1995. Laki kumottiin 1.5.1995, jolloin sen kaikki säännökset oli siirretty tekijänoikeuslakiin.


title: Tekijänoikeuslainsäädännön historia

text: Nykyisin tekijänoikeudet koskevat kirjailijoiden lisäksi muun muassa karttojen, draaman, taidemaalausten, valokuvien, äänitallenteiden, elokuvien ja tietokoneohjelmien tekijöitä.


title: Tekijänoikeuslainsäädännön historia

text: Kansallisia tekijänoikeuslakeja säätelevät alueelliset sopimukset, kansainväliset sopimukset, WTO:n TRIPS-sopimus (Agreement on Trade-Related Aspects of Intellectual Property Rights) ja muun muassa Maailman henkisen omaisuuden järjestön WIPOn hallinnoimat yleissopimukset, kuten Bernin sopimus, joka solmittiin ensimmäisen kerran vuonna 1886 ja johon Suomi liittyi vuonna 1928. Suomi ratifioi vasta vuonna 1986 Bernin yleissopimuksen niin sanotun Pariisin sopimuskirjan. Esimerkiksi Suomen tekijänoikeuslainsäädäntö kytkeytyy kiinteästi Euroopan unionin vastaavaan. Tekijänoikeutta koskevia direktiivejä on annettu yhdeksän (2015 mennessä).


title: Arki

text: Arki on ihmisen jokapäiväistä elämää, joka koostuu rutiineista. Arki on vastakohta lomalle ja toisaalta pyhälle. Arjen toistuvat rutiinit näkyvät työssä ja työtavoissa, kulutuksessa, sosiaalisissa tilanteissa ja nukkumisessa.


title: North Hollywoodin pankkiryöstö

text: North Hollywoodin pankkiryöstö () oli 28. helmikuuta 1997 tapahtunut pankkiryöstö North Hollywoodin kaupunginosassa Los Angelesissa. Ryöstö päätyi lopulta lähes tunnin mittaiseen laukaustenvaihtoon poliisin ja ryöstäjien välillä ennen kuin molemmat ryöstäjät kuolivat poliisin luoteihin.


title: North Hollywoodin pankkiryöstö

text: Vuonna 2003 julkasitiin North Hollywoodin tapahtumiin perustuva elokuva "44 minuuttia" ("44 Minutes: The North Hollywood Shoot-Out").


title: North Hollywoodin pankkiryöstö

text: Larry Eugene Phillips, Jr (s. 20. syyskuuta 1970) ja Emil Decebal Mătăsăreanu (s. 19. heinäkuuta 1966) olivat ennen North Hollywoodin ryöstöä ryöstäneet pankin kahdesti San Fernandossa maaliskuussa 1996. He saivat ryöstöistä lempinimen ”AK-47 bandits” (). Tätä ennen heidät oli tuomittu vuonna 1993 laittomien aseiden hallussapidosta sadan päivän vankeusrangaistukseen.


title: North Hollywoodin pankkiryöstö

text: Aamulla 28. helmikuuta 1997 Larry Eugene Phillips, Jr ja Emil Decebal Mătăsăreanu pysäköivät autonsa Bank of American parkkipaikalle hieman ennen pankin avautumista. He ottivat autossaan lihaksia rentouttavaa lääkeainetta. Kummallakin miehellä oli päällään raskas, koko vartalon peittävä panssarointi. Pankin avauduttua kello 9.17 miehet kävelivät sisälle naamioituneina ja raskaasti aseistautuneina. Kadulla partioinut LAPD:n poliisi kuitenkin huomasi miehet näiden kävellessä autoltaan pankkiin ja ilmoitti asiasta välittömästi poliisiradioon. Samaan aikaan pankissa Phillips ja Mătăsăreanu ampuivat laittomasti sarjatulitoimisksi muutetuilla AK-47-kivääreillään pankin kattoon sekä seinille ja käskivät kaikki pankissa olleet ihmiset lattialle. Phillips pakotti pankinjohtajan avaamaan holvin. Holvissa ei kuitenkaan ollut niin paljon rahaa kuin Phillips oli kuvitellut, ja hän vaati pankinjohtajaa antamaan loputkin rahat. Rahoja ei kuitenkaan ollut pankissa enempää. Samaan aikaan LAPD piiritti pankkirakennusta.


title: North Hollywoodin pankkiryöstö

text: Kello 9.24 ryöstäjät astuivat ulos pankista saaliinaan 303 305 dollaria, mikä oli alle puolet siitä mitä he olivat odottaneet saavansa. Pankin ulkopuolella he ampuivat sattumanvaraisesti ”kaikkea mikä liikkui”. Ryöstäjät haavoittivat yhtä siviiliä ja poliisia ennen kuin saivat itse ensimmäistäkään osumaa. Tuolloin poliisiakatemiasta vasta kaksi kuukautta ennen tapahtumahetkeä valmistunut poliisi James Zboravan onnistui ampumaan Phillipsiä pumppuhaulikolla kadun toiselta puolelta, mutta Phillipsin luotiliivien ansiosta haulit eivät vahingoittaneet häntä. Poliisien omat luotiliivit olivat puolestaan suunniteltu suojaamaan poliiseja vain pienikaliiberisilta aseilta, eikä niistä ollut mitään vastusta ryöstäjien käyttämille kiväärinluodeille. Phillipsin saatua osuman hän ampui takaisin kohti Zboravania, joka haavoittui.


title: North Hollywoodin pankkiryöstö

text: Tapausta pidettiin ensin normaalina ryöstönä ja poliisikeskuksessa luultiin haavoittuneita olleen vain yksi. Toisen haavoittuneen poliisin jälkeen keskuksessa tuolloin toiminut Tonja Bellard kysyi montako poliisia todellisuudessa oli haavoittunut ja sai Zboravanilta vastauksen "enemmän kuin yksi, enemmän kuin yksi!".


title: North Hollywoodin pankkiryöstö

text: Kadun toisella puolella haavoittunut poliisi Zboravan siirtyi yhdessä paikalla olleen, ilman luotiliivejä toimineen etsivä John Krulacin kanssa parempaan suojaan autojen taakse. Tässä tilanteessa myös Krulac haavoittui ryöstäjien luodeista. Vaikka kumpaakin ryöstäjää onnistuttiin ampumaan useita kertoja niin käsiaseilla kuin haulikoillakin, he eivät vahvojen luotiliiviensä ansiosta loukkaantuneet lainkaan.


title: North Hollywoodin pankkiryöstö

text: Kello 9.25 viisi poliisia ja kaksi sivullista oli haavoittunut ryöstäjien luodeista. Tuolloin eräs poliiseista teki pyynnön poliisin SWAT-erikoisjoukkueen lähettämisestä paikalle. Ensimmäiset SWAT-yksikön jäsenet saapuivat paikalle kello 9.42, 18 minuuttia ammuskelun alettua. Heillä oli käytössään AR-15-kiväärit ja partiopoliiseja vahvemmat suojavarusteet. Luotiliiviensä alla SWAT-poliiseilla oli urheilushortsit ja jalassa lenkkitossut, sillä yksikkö oli ollut urheiluharjoituksessa saadessaan hälytyksen. Alueella haavoittui vielä lisää poliiseja, mutta lääkintäjoukot eivät päässeet heidän luokseen. Zboravan ja Krulac pääsivät kuitenkin takaisin kadun toiselle puolelle, jossa sijaitsi lääkäri Jorge Montesin vastaanotto. Montes pysäytti Zboravan ja Krulacin verenvuodon.


title: North Hollywoodin pankkiryöstö

text: Kello 9.30 paikalle saapui yhä lisää yksiköitä, ja tuolloin paikalla oli jo yli 350 poliisia. Samaan aikaan Mătăsăreanu laski rahasäkin maahan ja siirtyi ryöstäjien pakoautoon hakemaan uuden automaattiaseen. Samaan aikaan Phillips alkoi ampua pankin yläpuolella lentäneitä uutis- ja poliisihelikoptereita kohti tekemättä niille kuitenkaan suurempaa vahinkoa. Poliisit alkoivat samalla hakea haavoittuneita tulilinjalta siirtämällä heitä poliisiautojen mukana suojaan. Monien muiden poliisien tapaan myös Zboravan ja Krulac saatiin toimitettua sairaalaan.


title: North Hollywoodin pankkiryöstö

text: Koska poliisien omat aseet eivät riittäneet haavoittamaan ryöstäjiä, yksi poliiseista kävi hakemassa läheisestä asekaupasta poliiseille itselataavia AR-15-kiväärejä. Poliisit eivät kuitenkaan ehtineet käyttää näitä aseita, sillä tilanne oli jo ohi, kun ne saatiin paikalle. Kello 9.48 SWAT pääsi etenemään alueelle. Samalla poliisi otti käyttöön pankin oman panssariauton, jonka suojissa se haki lisää loukkaantuneita poliiseja alueelta.


title: North Hollywoodin pankkiryöstö

text: SWATin tullessa paikalle toinen ryöstäjistä, Mătăsăreanu, ajoi miesten pakoautoa hiljalleen pois pankin parkkipaikalta samalla kun Phillips ampui auton suojissa kohti poliisia. Kello 9.52 Phillips siirtyi kadun varressa olleen rekan suojiin, jossa hänen kiväärinsä hetkeä myöhemmin jumittui. Hän ei yrittänyt poistaa hylsyä joka oli jäänyt luistin ja kaasumännän väliin. Phillips heitti aseensa pois ja otti esille Beretta-pistoolinsa, jolla jatkoi ampumista. Hän käveli kohti poliiseja ja ampui useita kertoja ennen kuin haavoittui saatuaan osuman käteensä, pudottaen pistoolinsa. Phillips nosti aseensa maasta ja ampui itseään leukaan, mahdollisesti vahingossa tai yrittäen itsemurhaa. Samalla hetkellä yksi poliiseista ampui häntä suojaliivissä olevaan rakoon ja katkaisi hänen selkäytimensä. Hän kuoli välittömästi mutta poliisit ampuivat hänen ruumistaan vielä useita kertoja.


title: North Hollywoodin pankkiryöstö

text: Phillipsin jäädessä rekan luo Mătăsăreanu jatkoi matkaa pakoautollaan. Kolmen korttelin päässä pankista hän kuitenkin pysähtyi, ampui muutamia laukauksia kohti siviilejä ja yritti varastaa lava-auton siinä kuitenkaan onnistumatta. Palatessaan takaisin vanhaan pakoautoonsa Mătăsăreanu joutui tulitaisteluun SWAT-yksikön jäsenten kanssa. Lyhyen tulitaistelun jälkeen Mătăsăreanu haavoittui kuolettavasti kello 9.59.


title: North Hollywoodin pankkiryöstö

text: SWAT palasi vielä Mătăsăreanun pidättämisen jälkeen pankille, koska kolmannen ryöstäjän epäiltiin pitävän pankissa olevia henkilöitä panttivankeinaan. Pankin asiakkaat olivat kuitenkin lukittautuneet holviin eikä mahdollista kolmatta ryöstäjää löytynyt. Epäilyn takia poliisi ei päästänyt lääkintäyksiköitä alueelle, minkä vuoksi Mătăsăreanu kuoli lopulta verenhukkaan.


title: North Hollywoodin pankkiryöstö

text: Pankkiryöstäjät ampuivat välikohtauksen aikana yhteensä noin 1 300 laukausta, kun taas LAPD ja SWAT yli 750. Yhteensä kymmenen poliisia ja seitsemän siviiliä haavoittui tulitaistelussa, joista kaikki selvisivät hengissä. Kaikki haavoittuneet siviilit olivat pankin ulkopuolella; kukaan sisällä olleista ei haavoittunut. Larry Phillipsiä ammuttiin yhteensä 11 kertaa ja hänen kumppaniaan Emil Mătăsăreanua 29 kertaa.


title: North Hollywoodin pankkiryöstö

text: LAPD palkitsi vuonna 1998 yhteensä 19 poliisia LAPD:n urhoollisuusmitalilla North Hollywoodin tapahtumien seurauksena.


title: North Hollywoodin pankkiryöstö

text: Tapauksen seurauksena lehdistössä syntyi keskustelua siitä, jättikö poliisi vakavasti loukkaantuneen Mătăsăreanun tarkoituksella vuotamaan kuiviin hänen saatuaan yhteensä 29 osumaa SWATin kanssa käydyssä laukaustenvaihdossa. Koska SWAT etsi alueelta vielä mahdollista kolmatta ryöstäjää, se ei suostunut päästämään lääkintähenkilöstöä Mătăsăreanun luo. Lääkintämiehet päästettiin alueelle vasta noin 70–80 minuuttia ammuskelun päättymisen jälkeen, jolloin he kävivät vain toteamassa Mătăsăreanun kuolleeksi. Mătăsăreanun perhe nosti tapauksen johdosta syytteen LAPD:tä vastaan, mutta syytteistä luovuttiin.


title: North Hollywoodin pankkiryöstö

text: Tapahtuman seurauksena LAPD ja monet muutkin poliisilaitokset USA:ssa alkoivat varustaa partioitaan tehokkaammilla aseilla ja tukiaseena alettiin siirtyä haulikosta itselataavaan kivääriin.


title: Harmaapäänappaaja

text: Harmaapäänappaaja ("Mionectes rufiventris") on Etelä-Amerikassa tavattava napsijoihin kuuluva varpuslintu.


title: Harmaapäänappaaja

text: Kooltaan harmaapäänappaaja on noin 14 cm. Päästään laji on väriltään harmaa ja selästään ja siivistään vaalean oliivinvihreä. Harmaapäänappaajan vatsa on väriltään okrankeltainen.


title: Harmaapäänappaaja

text: Harmaapäänappaajaa tavataan Brasilian kaakkoisosista, Paraguayn itäosista ja Koillis-Argentiinasta. Linnun elinympäristöä ovat kosteat metsät ja metsien reunamaat. Harmaapäänappaajan elinympäristöt sijaitsevat yleensä alle 1 000 metrin korkeudella merenpinnasta.


title: Harmaapäänappaaja

text: Pesimäajan alussa koiraat kokoontuvat ryhmiksi, joissa ne esiintyvät naaraille. Koiraat houkuttelevat naaraita värisyttelemällä siipiään ja hyppimällä oksilta toisille.


title: Ngāi Tahu

text: Ngāi Tahu on maorien "iwi" eli heimo, jonka perinteiset asuinalueet sijaitsevat Eteläsaarella, muuta heimo on lähtöisin Pohjoissaarelta. Vuoden 2006 väestönlaskennan mukaan Uudessa-Seelannissa oli 49 185 Ngāi Tahu-heimoon kuuluvaa, mutta luku sisältää niitäkin, jotka ilmoittivat kuuluvansa yhtä useampaan heimoon. Ngāi Tahu-heimon alueet ovat suurimpia Uuden-Seelannin maoriheimojen joukossa ja ne kattavat suuren osan Eteläsaaresta.


title: Ngāi Tahu

text: Ngāi Tahun syntymyytin mukaan he polveutuvat myyttisessä maorien kotimaassa Hawaikissa eläneestä Paikea-nimisestä maorista. Edelleen myytin mukaan Hawaikilla elänyt Uenuku omisti pyhän peruukin, jota käytettiin seremonioissa. Hänen poikansa Ruatapu puki peruukin päälleen uskoen ollen tarpeeksi kokenut tähän. Tämän nähdessään Uenuku nöyryytti häntä kertomalla tälle, että tämä oli syntynyt aviottomassa liitossa ja että tämän nuoremmasta pojasta Paikeasta tulisi hänen seuraajansa. Tästä suuttuneena Ruatapu suunnitteli murhaavansa kaikki sisaruksensa. Hän rakennutti valtavan kanootin ja kutsui kaikki Uenukun 140 perillistä merimatkalle. Matkan aikana hän ryhtyi tappamaan näitä keihäällä, mutta matkalle myös lähteneen Paikean onnistui paeta hyppäämällä mereen. Hukkumiselta Paikean pelasti valas, joka kantoi hänet selässään Uuteen-Seelantiin. Tämän jälkeen Paikea asettui Whāngārā-nimiseen paikkaan Pohjoissaaren itäosaan ja hänen jälkeläiset tunnetaan Ngāi Tahun ja Ngāti Poroun heimoina.